
Parada di Luz di na San Nicolas 
a culmina cu 13 detencion 


Lama bruto a causa 
dañonan na varios 
infrastructura 


Tiki progreso den 
implementacion di reforma 
den paisnan cas 


Mexico ta acorda 
colabora pa un 
migracion sigur y 

•	 San Nicolas a 
ilumina cu e magia 
di Lighting Parade 
di Carnaval 70! 


•	 Luna Foundation 
cu recaudacion 
di fondo durante 
paradanan grandi di 
carnaval 


•	 Alemania lo 
reduci e sentencia 
minimo pa 
imagennan di 
abuso sexual di 
mucha 

Diasabra: Keda pendiente pa nos edicion di Aruba Vandaag 

Harold Malmberg: E legado di un lider 


Harold Malmberg a laga 
su marca den e industria 
mas importante di Aruba: 
turismo. E pionero y icono 
di Aruba awo a bay sosega 
despues di un ilustre care- 
ra. 


El a inicia den industria di 
turismo trahando cu KLM y 
despues cu Maduro & Sons. 
El a demostra su compromi- 
so, resiliencia y curashi na e 
momento clave unda a adkiri 
De Palm Tours, awo un com- 
pania iconico di Aruba. Cu 
un comienso humilde den 
añanan 1960, De Palm Cor- 
poration y su subsidiarionan 
a evoluciona bao mando di 
Malmberg den un exitoso y 
dinamico comapnia, hunto 
cu su socio Ramon Richard- 
son. 


Vision di Malmberg a guia 
De Palm Corporation na 


nivelnan halto di calidad y 
prosperidad, 
diversificando 
e negoshi den transporte di 
luho, deportenan acuatico, y 
eventualmente e creacion di e 
conocido De Palm Island. Su 
vision tabata clave den e desa- 
royo di turismo na Aruba, ya 
cu su ideanan a inspira e sec- 
tor. Awo, su yiunan Ricky y 
Lisette ta carga e responsabi- 
lidad di continua cu su legado 
al mando di De Palm Corpo- 
ration. 


Malmberg a lidera Aruba 
Hotel and Tourism Associa- 
tion (AHATA) durante binti 
aña, guiando asina un di e 
aspectonan mas importante 
di turismo na nos isla. Igual- 
mente, e tabatin un rol clave 
den e privatisacion di Aruba 
Tourism Authority (A.T.A.) 
den un autoridad independi- 
ente na 2011, dunando prio- 
ridad na sostenibilidad den 


turismo. 


Na aña 2023, Gobierno di 
Aruba a reconoce e contri- 
bucionnan valioso di Malm- 


berg pa Aruba, honrando e 
cu e “Officier in de orde van 
Oranje-Nassau.” 


Ademas, pueblo di Aruba a sa 


di conoce Malmberg como 
un persona humanitario cu 
tabata yuda den esnan den 
necesidad. El a facilita trata- 
mento medico pa esnan cu 
tabatin mester di cuido pafo 
di Aruba, a duna conseho 
valioso na esnan enfrentando 
retonan dificil, y consistente- 
mente a demostra un curason 
amabel, un espiritu generoso, 
y actonan di compasion entre 
su persona y su esposa. 
E tambe ta e visionario fun- 
dador di e Fondo di Pensioen 
di sector di turismo na Aruba. 


E impacto y legado di Malm- 
berg ta bay keda resona den 
historia di Aruba, y sigur den 
curason di tur esnan cu a 
conoc’e y stim’e. 


Bon Dia Aruba ta manda pal- 
abra di condolencia na su ser- 
nan keri, y cu Harold Malm- 
berg sosega na paz. 


Lama bruto a causa dañonan na varios infrastructura y negoshi 
Turistanan a reporta da- 
ñonan na diferente area di 
Aruba debi na lama bruto 
di ayera na unda nan taba- 
ta preocupa pa e dañonan 
na infrastructura y tambe 
nan tabata alerta hende 
pa no bay lama mes. 


Aunke pa localnan tempo di 
yobida ta dushi na Aruba debi 
na temperaturanan hopi halto 


cu e isla y otro paisnan rond 
di mundo ta registrando, pa 
turistanan esaki ta algo dife- 
rente, unda ayera mainta al- 
gun di nan riba rednan social 
a reporta olanan basta bruto 
lo cual a afecta diferente area 
di hotelnan y negoshinan. 
Un di nan tabata na area di 
Eagle Beach na unda palap- 
anan di un hotel a cay y hasta 
tabatin un persona cu tabata 


practica surf. 
Na Palm Beach tambe a reg- 
istra un mal tempo cu olanan 
a yega basta leu inundando e 
area di e palapanan y den otro 
potret por mira cu na pier di 
Bugaloe y di Pelican e olanan 
tabata asina halto cu e awa a 
inunda e negoshi afectando 
nan operacion y nan struc- 
tura. 

Pa mas siguridad pa comunidad y pa sector turistico proyecto di 
camara ta continua den area di Eagle Beach 


Pa percura cu tin mas sig- 
uridad pa e comunidad y 
tambe pa e sector turistico, 
sector priva ta yudando na 
unda un di stakeholders ta 
colabora cu coriente y cu 
internet pa e proyecto por 
avansa un poco mas lihe. 


Segun Jurgen Schaijk ken ta 
fungi como director di Am- 
sterdam Menor Beach Re- 
sort e siguridad ta den top 3 
di cada turista cu kier bishita 
un destino, si nan ta bin Aru- 
ba nan ta bin pa e beachnan, 
solo, servicio y atencion pero 
tambe pa e siguridad, igual- 
mente pa comunidad local 
unda si un incidente ta su- 
cede, esey por ser graba y por 
yuda pa preveni di tin menos 
criminalidad. 
“Aruba ta un destino hopi 
sigur y nos kier mantene 
esey,” Schaijk a bisa y tambe a 
agrega cu parti di e siguridad 
ta e sistema di camara pero e 
realidad ta cu e mesun hende 
tambe por reporta na Cuerpo 
di Polis algun situacion cu no 
ta bon y nan por actua. 
Riba e rotonde di turtuga na 
Eagle Beach ya caba a instala 
un sistema di camara di sigu- 
ridad e cual tin un plataforma 
sofistica cu ta graba y tambe 
por haci un analisis di cada 
imagen cu a keda graba pa 
Cuerpo di Polis por tin un 
par di herment extra cu por 
yuda den cualkier caso cu lo 
presenta. 
Pa esaki por funciona, mes- 
ter di diferente componente 
manera coriente y internet y 
pa e motibo ey nan a acerca 
un di stakeholders cu ta Am- 
sterdam Menor e cual a yuda 
pa e proyecto por cana mas 


lihe y nan por haya e infra- 
structura pa nan por coloca e 
camaranan. 
Minister di Husticia, Rocco 
Tjon, a sigura cu ta satis- 
fecho di por mira e avance di 
e proyecto aki y aworaki nan 
ta den ultimo fase unda nan 
ta colabora cu sector priva 
caminda no tur gasto ta cay 
pa gobierno, “e proyecto aki 
ta di un magnitud grandi cu 
ta consisti di diferente fase 
na unda tin e area di hotel cu 
banda di lama y hotzone ta 
ekipa cu camara caba. 
Aña pasa a cuminsa na San 
Nicolas e cual a haya cama- 
ranan cu tambe ta ser usa pa 
e temporada aki di Carnaval 
manera e mandatario a se- 
ñala cu esey ta pa motibo cu 
temporada di carnaval, ta uno 
sumamente druk pa Cuerpo 
Policial, pa e motibo ey, ta 
percura pa facilita nan trabou, 
a traves di e camaranan di sig- 
uridad. Pues, na un manera 
mas eficiente y eficaz, nan 
por wordo dirigi na momen- 


to cu esaki capta señalnan cu 
tin cierto disturbionan pasan- 
do. Di otro banda a traves di e 
camaranan aki, nos ta garan- 
tisa mucho mas siguridad pa 
tur e mirones cu ta bay gosa 
di carnaval. 
E camaranan pa districto di 
Oranjestad a yega Aruba caba 
y ora cu Carnaval lo finalisa 
e trabounan di instalacion ta 
bay cuminsa, tur e fase aki ta 
bin hunto caminda e Opera- 
tion Command Center cu ta 
bay maneha tur e imagen- 
nan di e camara di siguridad 
probablemente lo keda cla na 
april. Di e forma aki lo asisti 
Cuerpo Policial y demas de- 
partamentonan hudicial den 
no solamente resolve cri- 
mennan cometi, pero tambe 
preveni y mitiga. 
Tambe a informa cu nan tin 
cerca di 40 luga strategico na 
Savaneta cu tin camara ca- 
minda di e forma aki nan por 
combati criminalidad, na e 
momentonan aki nan ta den 
ultimo fase unda nan ta bay 


sigui expande e proyecto door 
di colaboracion cu sector pri- 
va, den esaki minister Tjon 
a comenta cu tur entidad of 
organisacion cu tin e peticion 
pa camara, por haci esey den 
un colaboracion unda nan ta 
inverti y gobierno ta percura 
pa e vigilancia di e camara ta 
disponibel 24 ora pa dia. 
Proyecto di camaranan ta 
algo hopi necesario mirando 
cierto casonan di criminali- 
dad cu a tuma luga for di al- 
gun tempo, pa e motibo ey 
for di 2022 a bin informando 
tocante diferente iniciativa 
pa por yuda combati crimi- 
nalidad na unda cu Setar ta- 
bata un escogencia logico pa 
e proyecto aki, mirando cu 
den pasado intentonan a ser 
haci pa por cristalisa e tipo di 
proyectonan aki, pero nunca 
a ser concretisa por completo. 
Semper tabata tin cierto reto- 
nan pa concretisa un proyec- 
to asina, y ora a wak e “track 
record” di Setar caminda ya 
caba a ehecuta tipo di proyec- 


tonan manera esaki, exitosa- 
mente, pa companianan di 
magnitud manera Aeropuer- 
to, e decision tabata logico pa 
bay di acuerdo cu e oferta cu 
a ricibi di Setar. 
Igualmente, a informa to- 
cante e borchinan cu a ser 
instala den e area hotelero pa 
anuncia cu e area lo ta bou di 
vigilancia di camara, y na mes 
momento tambe a percura pa 
“infomercials” ser publica, pa 
asina conscientisa pueblo di 
Aruba en general cu e area ta 
bou di vigilancia. 
Importante ta pa menciona 
cu, criminalidad, ta algo cu ta 
desaroya den diferente forma 
rond mundo, y sigur no ta 
algo cu por wordo elimina 
por completo, y pesey a base 
di estudionan, informacion, 
inteligencia y partnerships 
solido cu demas paisnan, nos 
lo sigui inverti den tecnologia 
pa asina preveni y mitiga mas 
cu ta posibel. 


Parada di Luz di na San Nicolas a culmina cu 13 


Mientras cu parada di luz 
na Oranjestad e cual a 
tuma luga diasabra di fin 
di siman pasa a registra 
18 detencion, esun di San 
Nicolas tabatin 13 deten- 
cion diaranson ultimo pa 
diferente motibo. 


Mediante un comunicado pa 
Prensa, Cuerpo di Polis a in- 
forma cu diahuebs pa 7:58pm 
polis 
conhuntamente 
cu 
SMAC a haci inicio di Parada 
di Luz San Nicolas. 
Polis tabata tin 193 personal 
e cual ta consisti di polis uni- 
forma, recherche, ME, AE, 
Flex Team, Mobile Com- 
mando, 
K9 
Unit,Trafico, 
Unidad Motorisa,Planologie, 
personal 
administrativo 
y 


personal di CEA. 
Pa 00:33 mainta e cabes di e 
parada a yega Joe Laveist y pa 
2:20am e parada a yega su fi- 
nal. 
E aña aki a conta cu 13 deten- 


cion di cual tabata pa droga, 
bringamento, no sigui ordo 
di polis, arma blanco, bura- 
cheria y tambe insulta polis. 
Aña 2023 tabata tin 9 deten- 
cion. 

Luna Foundation cu recaudacion di fondo durante paradanan grandi di 
carnaval 


Luna Foundation ta un 
fundacion 
hopi 
conoci 
den comunidad di Aru- 
ba pa e trabao cu nan ta 
eherce pa yuda cachonan 
maltrata. Recientemente 
e fundacion a anuncia cu 
nan ta bay recauda fondo 
na final di e paradanan 
grandi di carnaval na San 
Nicolas y Oranjestad door 
di recoge boternan di cer- 
bes bashi. 


Zoraida Konijn, fundadora 
di Luna Foundation, a conta 
Bon Dia Aruba den un ent- 
revista cu e idea pa recauda 
fondo door di recoge boter- 
nan di cerbes bashi no ta algo 
nobo pa nan. 


El a splica cu normalmente 
nan ta recauda e boternan du- 
rante henter aña. Nan tin bo- 
luntario cu ta core full Aruba 
pa recoge e boternan bashi y 
ta hiba nan na e compania cu 
ta bende y duna placa back 
pa cada boter di cerbes bashi. 
El a indica cu e fundacion ta 
ricibi un prijs special for di e 
compania y e placa cu wordo 
recauda ta destina pa paga e 
cuentanan na veterinario. 


“Nos ta yuda hopi hende, 
no ta nos cachonan so, nos 
ta yuda hopi hende cu no tin 


e recurso pa paga un veteri- 
nario, nos ta laga nan bay bao 
di nos nomber y e placa cu 
wordo recauda ta bay pa paga 
e tres veterinarionan cu nos 
ta usa,” Konijn a indica. 


El a sigui splica cu durante 
temporada di carnaval, hopi 
hende ta bebe y hopi hende 
no sa cu ta nan por haya algo 
di placa back pa cada boter di 
cerbes bashi. E ora e funda- 
cion a bin cu e idea cu en bes 
di laga e hendenan cu bebe 
cerbes bent’e boternan afo, 
nan uni na e parada cu un 
truck pa asina recoge e boter- 
nan di cerbes bashi pa haya 
mas fondo pa nan fundacion. 


Durante e paradanan grandi 
di San Nicolas y Oranjestad 
Luna Foundation ta bay ta 
un di e ultimo trucknan den 
parada, prome cu DOW, pa 
asina e hendenan por pone 
tur nan boter sea den un 
saco di sushi, caha of con cu 
ta, y e fundacion ta recoge 
nan y hinca nan den e truck. 
Despues di parada e truck 
mes ta hiba e boternan back 
na e compania pa asina e fun- 
dacion por haya e placa y usa 
esaki pa paga e veterinarion- 
an. 
Aña pasa Luna Foundation a 
cuminsa cu nan proyecto di 


expansion. Ariba e tema aki 
Konijn a splica cu ainda nan 
ta bezig cu e proyecto aki y cu 
e ta un trabao cu no ta caba. 
El a indica cu aworaki nan ta 
den e proceso pa pone solar 
panels cu nan a haya como 
donacion for di un turista 
Mericano pasobra na e tereno 
di e santuario no tin coriente. 


“Nos ta traha cu generator y 
aworaki nos ta bezig cu un 
compania local pa nan pone 
solar panels y e ora nos por 
tin frigidaire y tur cos pa nos 
cachonan. Pero esun mas im- 
portante pa mi ta pa tin un es- 
pacio unda nos por pone nos 
cuminda, pasobra e cuminda 


aworaki ta den calor y no ta 
dura hopi,” el a remarca. 


A pesar cu Luna Founda- 
tion su enfoke ta pa yuda ca- 
chonan cu ta wordo maltrata 
pa nan doño, Konijn a sub- 
raya cu e problema di cayo 
riba caya ta un problema di 
“mindset” cu e hendenan tin. 


“E hendenan mester sa cu si 
bo tin un cacho, bo no por 
deshaci di dje door cu bo 
no kier e mas of situacion 
ta dificil. Bo tin cu busca un 
manera con pa cuid’e toch,” 
el a subraya. 
El a indica cu e fundacionnan 
kier yuda y Luna Foundation 
mes por yuda cu cuminda y 
hasta cu veterinario, pero un 
problema cu tin ta cu no ta 
tur hende kier contact nan pa 
puntra y no ta tur hende kier 
pa otro hende sa cu nan mes- 
ter di ayudo. 


“Nan ta prefera di tira nan 
riba caya y laga nan haya yen 
baby. E ayudo t’ey, djis nan 
tin cu reach out pa hay’e y no 
scoge e manera facil y benta 
nan riba caya. Pero tin spe- 
ransa,” el a agrega. 


Un proyecto cu ta forma 


parti di e proyecto di expan- 
sion di e santuario ta pa tin 
un veterinario ariba e tereno 
di Luna Foundation mes. Te 
aworaki esaki no por bira re- 
alidad pa motibo cu no tin 
coriente y pues no por sigui 
pa dilanti cu esaki. 


Konijn a comenta cu aworaki 
nan ta den proceso cu esey, cu 
e solar panels pa coriente, pa 
asina por sigui cu e proyecto 
aki. El a indica cu e container 
pa e veterinario ta cla y e uni- 
co cos cu falta ta electricidad 
pa e ta completamente cla. 


Por ultimo, el a subraya cu pa 
cualkier hende cu kier yuda 
Luna Foundation cu algo, 
pero cu pa un motibo of otro 
no tin e manera pa por haci, 
e recaudacion di fondo aki ta 
un manera cu nan por con- 
tribui y yuda e fundacion. 


El a recorda tambe cu Luna 
Foundation semper ta en 
buskeda di boluntario y pa 
cualkier persona cu kier 
sirbi como boluntario pa e 
recaudacion di fondo e fin 
di siman aki of cualkier otro 
proyecto di Luna Foundation 
por tuma contact cune libre- 
mente. 

A Yega Ora pa e “Innovation New Deal”! 


E articulo aki ta un resumen 
riba nivel strategico over e 
obstaculonan macro-eco- 
nomico, e aspectonan con- 
troversial di Innovacion, 
pero specialmente e opor- 
tunidadnan inmenso cu 
Gobernacion bon pensa na 
nivel strategico por brinda 
pa Aruba. E siguiente añanan 
por brinda un miho calidad 
di bida pa tur habitante na 
Aruba. 


Na otro banda obstaculonan 
economico y tecnologico si 
esakinan no wordo mitiga na 
nivel Gubernamental por crea 
un crisis di “Gilded Age” cu den 
historia ta caba den maneranan 
sumamente scur. Pero semper 
sociedad y Humanidad en gen- 
eral a mustra cu por surpasa tur 
reto. P’esey mi tin un speransa 
sumamente grandi cu Aruba 
lo sali mas fuerte di e periodo 
binidero, pa no solamente un 
par di hende pero pa full pueblo. 


Un Resumen di e Obstaculo- 
nan: (Hyper)Inflacion y “The 
Gilded Age” 
Riba un nivel masha basico tin 
simplemente demasiado debe 
den sistema economico mun- 
dial. Esaki por wordo resolvi 
den 2 manera fundamental: 
kwijtschelding of inflacion. 
Historia economico ta mustra 
cu den 99% di tur caso, ta kies 
pa e rumbo di inflacion. 


Inflacion ora cu e ta severo 
genoeg ta beneficia solamente 
e klasse elite. Esnan cerca di kapi- 
taal barata, esnan educa, esnan 
mobil economico. Simplemente 
e “diferencia” entre e klasse elite 
y e full e resto di pueblo ta crece. 
Awo diferencia entre klassenan 
ta algo cu lo tey, pero ora cu e 
diferencia aki bira demasiado 
grandi, academiconan ta usa e 
term “Gilded Age”. 


Ya caba nos ta den un “Gilded 
Age”, esaki lo solamente bira 
pio, drentando e fasenan final 


di e crisis di debe mundial. Pa ta 
duidelijk: E inflacion di e añanan 
cu a pasa, ta un “appetizer” di 
loke ta bay bin. 


Awo sociedad y su lidernan tin 
2 choice fundamental: Grijp in 
cu policy strategico bon pensa 
(hopi enfasis riba “bon pensa”) 
of laga e situacion sigui. Den 
e delaster caso, esaki eventual- 
mente ta habri e porta pa politica 
“radical” cu semper ta caba den 
manera sumamente malo pa tur 
hende den sociedad. Nos no 
lo bespreek e detayenan “hopi 
scur”. Pero vooral nos lo enfatisa 
e aspectonan kico nos por haci 
pa preveni esaki. Y crea e futuro 
briyante cu nos tur kier pa full 
nos pueblo di Aruba. 


The (Innovation) “New Deal” 
den Siglo 21 
E New Deal tawata un set di 
programanan hopi grandi ehe- 
cuta dor di President Franklin 
D. Roosevelt di Estados Unidos 
entre aña 1933 pa 1938. Den 
tempo di su tempo e programa 
yama “The New Deal”, tawata 
uno sumamente “radical” cu no 
a bai facil politicamente. Pero 
despues di 4 aña di un depre- 
sion economico casi na nivel 
Biblico (“Great Depression”), 
President Roosevelt a ehecuta e 
programa economico aki. 


E 3 pilarnan tabata: 
Baha desempleo cu proyectonan 
masivo publico. 
Bin cu “Safeguards” social pa 
esnan mas vulnerabel. 
Kibra tur klasse di Monopo- 
lionan. 


Na e momento directo aki nos 
“no a yega” e punto severo eco- 
nomico ainda cu President Roos- 
evelt a enfrenta, pero pa esnan 
informa den mundo bancario 
(in the Information Curve), cu 
mag di papia nan opinion franco 
y honesto. Un crisis mundial 
di debe ta casi sigur, cu tur e 
gevolgen cu esaki lo trece pa 
sociedad. Pesey ta ora pa nos 


lidernan di pueblo cuminsa papia 
den manera serio y structura 
over mi proposicion di e “In- 
novation New Deal” pa Aruba. 


Den caso moderno punto 1 pa 
mi persona ta e mobilisacion di 
Kapitaal domestico, internacio- 
nal y di Union Europeo, pa un 
“revamp” completo y radical di 
Aruba su economia usando e tec- 
nologianan strategico menciona 
den publicacionnan anterior den 
e medio aki y tambe e siguiente 
listanan di Ark Invest y United 
Kingdom Innovation Agency. 


Na un nivel strategico Aruba por 
bira un “Hub” den region pa u 
seleccion di tecnologianan aki. 
Pa trece companianan innovativo 
na nos Isla, brinda trabou na 
nivel halto y duradero. Y zorg 
pa full e rikesa cu esaki ta trece 
wordo parti na full pueblo cu 


“Entrada Universal”. 


Vooral pa tambe usa e tecnologia- 
nan innovativo aki na beneficio 
di full pueblo di Aruba, mane 
Energia Solar, Casnan 3D Print- 
ed, Agricultura di Generacion 
Nobo, Salubridad di Siglo 21. 


Den articulonan mas den futuro 
nos lo dedica nos mes den mane- 
ra structura y detaya riba e Revo- 
lucion mas grandi tecnologico di 
tur. Esta “Inteligencia Artificial”. 
Un topico cu oportunidadnan 
casi inimaginabel, pero tambe 
cu hopi peligernan inmenso si 
e no wordo maneha na un nivel 
social y “open-source”. 


Sintonisa bo na Bon Dia, pa 
column series “Navigando e 
Revolucion den Intelligencia 
Artificial”. 

E unico Resort/Hotel neutro den carbono den Caribe ta haci su debut 
den e guia di biahe recomenda den Forbes pa aña 2024 
Bucuti & Tara Beach Resort, Aruba, ta forma parti di e importante coleccion 
mundialmente 
Bucuti & Tara Beach Re- 
sort, Aruba ta anuncia su 
debut como un Hotel/Re- 
sort prestigioso cu a gana e 
Forbes Travel Guide Rec- 
ommended Award. Forbes 
Travel Guide, e sistema 
di ratificacion global pa 
hotelnan di luho, restau- 
rantnan y spa, a anuncia 
awe su premionan Star pa 
2024. 


Bayendo mas leu cu paisa- 
henan impresionante 
Forbes Travel Guide ta e 
unico sistema di ratificacion 
global pa hotel di luho, res- 
taurantnan, y spa. E unico 
manera pa ser considera pa e 
honor aki ta pa medio di un 
proceso di inspeccion inde- 
pendiente. Nan inspectornan 
profesional anonimo ta eval- 
ua un propiedad contra 900 
obhetonan cu standardnan 
exigente, poniendo enfasis 
ariba servicio excepcional, 
pa yuda biaheronan exigente 
selecciona e mihor experen- 
cianan di luho den mundo. 
Bayendo mas leu cu paisa- 
henan impresionante, Forbes 
Travel Guide ta pone enfasis 
ariba 
servicio 
excepcional 
indicando cu con un bishita 
ta pone un huesped sinti ta 
locual ta conta mas. 
Inspeccion anonimo ta revela 
“Bo lo sinti hopi bon pa keda 


aki, den tur sentido” 
E ultima edicion di Forbes 
Travel Guide su lista anual 
di Clasificacion Star ta pone 
Bucuti & Tara na un nivel 
halto pa cu su compromiso 
firme na romance, bienestar 
y sostenibilidad. For di e an- 
otacionnan di e inspector di 
hotel ta resalta e combinacion 
di un consehera personal pa 
cada pareha cu ta inclui itin- 
erarionan altamente person- 
alisa. Ta curasha huespednan 
pa experencia e programa di 
bienestar dedica di Bucuti & 
Tara dirigi pa specialistanan 
di bienestar certifica, y pa 
haci e spa un parti di nan ex- 


perencia di vacacion multi- 
sensorial. Culineria ta wordo 
celebra pa su cena romantico 
riba beach, su enfoke balan- 
sa, porcionnan saludabel, y 
e SandBar exclusivamente 
reserva pa huespednan. 
Pa esnan aventurero, itiner- 
arionan di tera y lama ta duna 
huespednan e oportunidad 
pa disfruta di e paisahe y bida 
salvahe di e isla hunto cu su 
awanan turquesa ideal pa 
snorkel entre bida marina of 
nabega riba lama. 
E recomendacion ta inclui 
e exito di sostenibilidad di 
Bucuti & Tara mientras e re- 
sort ta sigui su caminda pa 


certificacion Net Zero. Acep- 
tando practicanan consciente 
pa naturalesa, Forbes Travel 
Guide ta elogia Bucuti & Tara 
pa sobresali como e resort cu 
tin e mas certificacion eco 
den Caribe y pa ta e prome 
resort certifica carbon-neu- 
tral. Bucuti & Tara a ricibi e 
Premio Global di Nacionnan 
Uni 2020 pa Clima Neutral 
awor, un distincion cu gener- 
almente ta reserva pa compa- 
nianan internacional grandi, 
e boutique hotel aki cu 104 
acomodacion ta un berdade- 
ro pionero eco. Forbes Travel 
Guide ta comparti, “Keda aki 
no solamente ta ofrece un ex- 


perencia unico y intimo, sino 
tambe ta laga huespednan 
sinti nan mes bon tocante 
nan impacto ambiental den 
tur sentido.” 
“Ta un placer distinto pa tin 
Bucuti & Tara Beach Resort, 
Aruba, debutando como un 
propiedad 
recomenda 
pa 
Forbes Travel Guide, y reso- 
nando cu e punto mas halto 
di standardnan door di wor- 
do reconoci como un sinfo- 
nia di luho relaha, servicio 
personalisa y experencianan 
unico, cu ta respeta otro y nos 
planeta comun,” Ewald Bie- 
mans, Donjo/CEO di Bucuti 
& Tara Beach Resort, Aruba, 
ta comparti. 
“E premionan Star di e aña 
aki ta refleha e crecemento 
pronostica den demanda pa 
experencianan di biahe mas 
entusiasma,” segun Amanda 
Frasier, Presidente di Cu- 
alificacion pa Forbes Travel 
Guide. “Bucuti & Tara Beach 
Resort, Aruba ta ofrece na e 
nivel mas halto di nan habi- 
lidad y ta reimagina e futuro 
di luho den diseño, cena y 
bienestar. Nos ta elogia tur e 
ganadornan di 2024 pa con- 
tinuamente ofrece un exper- 
encia nobo y refrescante pa 
huespednan.” 
Pa mas informacion bishita 
www.bucuti.com 


Sushedad grandi a keda atras despues di parada di luz na San Nicolas 


Ayera nochi den cayanan 
di San Nicolas a tuma luga 
e Parada di Luz di San 
Nicolas. Un total di nuebe 
grupo a participa den e 
parada. Despues di parada 
algo cu a sobresali y cu 
varios persona a comenta 
riba dje ariba rednan so- 
cial ta e hecho cu a keda 
hopi sushi atras, specifi- 
camente sushi di slinger 
plata cu tabata parti di e 
vestuario di un di e gru- 
ponan. 


Un di e gruponan mas popu- 
lar y grandi di carnaval, esta 
Champagne Carnival Group, 
tabata topico di discusion 
ariba rednan social pa motibo 
cu nan trahenan di parada di 
luz na San Nicolas a laga su- 
shedad grandi ariba e cayanan 
di San Nicolas despues di e 
parada. 


E trahe di e participantenan 
di e grupo tabata consisti di 


jacket cu slingers di plastic 
color silver pega na dje. E 
slingernan aki lamentable- 
mente tabata los durante 
parada y hopi di slingernan 
aki a keda riba caya causando 
sushedad. 
E slingernan aki tabata pega 
den e matanan y yerba banda 
di caminda cual tabata haci’e 
un poco mas duro di kita. 
Apart di esey nan ta bula facil 
cu biento cual tambe ta haci 
dificil cu por piki nan. Pa e 
motibo aki trahadonan di 


Serlimar mester a traha extra 
pa por recoge e sushedad aki 
cu a keda atras. 
Usuarionan ariba red social 
avocifera nan malcontento pa 
e situacion aki y tabata pidi pa 
e grupo di carnaval cu a causa 
e sushedad bin pa dilanti y 
haci algo al respecto. 


A traves di un publicacion 
ariba nan pagina di Facebook, 
Champagne Carnival Group 
a ofrece un disculpa publico 
pa a causa tanto sushedad y a 


enfatisa cu esey no tabata nan 
intencion. 
“Na Nomber di Lienchie y 
Champagne Carnival Group 
cu tin mas di 25 aña ta aporta 
na Aruba su carnaval nos kier 
a pidi nos disculpa na comu- 
nidad di San Nicolas, pero 
tambe Aruba cu ta stima su 
medio ambiente. Y claro na 
nos participantenan cu ta en- 
grandece Champagne Car- 
nival Group tur aña. Como 
team creativo nos meta tabata 
pa trece un bes mas algo in- 


novativo (cu no ta t-shirt) 
riba caya pa asina mirones 
disfruta y nos participantenan 
briya manera Champagne so 
por. Obviamente nos no por 
a premira cu e trahenan aki lo 
a yena cayanan di San Nicolas 
cu tanto sushedad sino clara- 
mente no lo a cumpra nan. 
Nos a tuma contacto cu Ser- 
limar di biaha manera a tuma 
nota di e sushedad pa asina 
nos cayanan di San Nicolas 
ta limpi back,” e publicacion 
a indica. 


of sombre y para den sombra 
pa proteha contra solo y si bo 
ta den parada percura pa bo 
head piece ta di tal manera 
cu e ta cubri bo cabes. Uza 
bril di solo cu UV protector 
pa proteha e wowonan y no 
lubida di hunta sunblock SPF 
30 of mas pa proteha bo cu- 
ero contra e rayonan di solo. 
Corda cu sunblock mester 
wordo aplica di nobo caba 
pasa 1-2 ora pa por garantisa 
un bon proteccion. Cancer di 
cuero no ta desaroya di un dia 
pa otro pero si despues di un 
temporada largo di exposi- 
cion na rayonan fuerte di solo 
cu nos na Aruba no por evita. 


Como adulto sea consciente 
di bo consumo di alcohol y 
papia cu nos hobennan riba 
e peliger y consecuencia di 
esaki. Bou di influencia di 
alcohol, ta conoci cu e ser 


humano no ta apto pa tuma 
e miho decisionnan. P’esey 
si bo ta bebe, bebe modera y 
no stuur ningun vehiculo di 
motor. 
Pa mas informacion like 
nos Facebook page Directie 


Volksgezondheid DVG Aru- 
ba, Follow nos riba Instagram 
directie_volksgezondheid_ 
aruba, subi nos website www. 
dvg.aw, yama nos na 5224200 
of mail nos na servicio@dvg. 
aw 


salud a7 


Diabierna 9 Februari 2024 
Recordatorio pa e ultimo siman di Carnaval 70 
Gosa di nos Carnaval responsablemente 


Temporada di Carnaval ta 
den full swing. Un tempo- 
rada dushi, pero tambe un 
temporada di hopi risico 
cu ta rekeri pa nos cuida 
nos salud pa evita con- 
secuencianan cu por tin 
efectonan pa bida largo. 


Departamento di Salud Pu- 
blico ta keda encurasha may- 
ornan pa cuida y proteha nos 
muchanan. Menor di 5 aña y 
no hiba nan actividad di Car- 
naval, e realidad ta cu mucha 
chikito no ta gosa di Carnaval 
manera mucha mas grandi 
of persona adulto. E dia ta 
mucho largo y druk pa nan 
y nan ta cansa lihe y por bira 
irita. 


Mayornan cu ta bay activi- 
dadnan di Carnaval cu mu- 
cha mas cu 5 aña mester tin 
bon bista riba nan constan- 
temente pasobra ta facil pa 
perde un mucha for di bista, 
mucha por pasa facilmente 


bou baricada cu peliger pa 
keda atropea pa trucknan cu 
ta pasa of simplemente e mu- 
cha por perde den e multi- 
tud. Corda proteha nan oido 
usando ear plugs, e musica 
duro por causa daño irepara- 
bel na nan oido. Na nos ho- 
bennan y participantenan cu 
ta gusta baila cerca di e speak- 
ernan proteha boso oido pa- 
sobra esaki por causa daño 
permanente na bo oido. DVG 
ta haci peticion na tur partici- 
pante, mirones, mayornan pa 
semper uza ear plpugs y pro- 
teha boso oido y oido di boso 
yiunan na tur momento. 
Un otro factor cu DVG ta 
pone hopi atencion na dje ta 
solo. E paradanan den dia ta 
hopi ora largo y un persona ta 
wordo exponi tur e oranan aki 
na e rayonan dañino di solo. 
DVG ta conseha publico y e 
participantenan den Carna- 
val pa bebe suficiente awa pa 
no deshidrata. Bisti un pechi 


Homber Hulandes ta kibra 
record mundial por medio 
di biba 40 aña cu curason di 
donante 
(NLTimes)—Un homber 
di 57 aña di edad for di 
Hulanda a biba cu un 
curason dona desde juni 
1984. Esaki ta e tempo 
mas largo cu un persona 
a keda bibo despues di un 
transplante di curason. E 
Guiness Book of World 
Records a reconoce e re- 
cord nobo aki. 


Bert Janssen a haya sa cu 17 
aña di edad cu e tabata suf- 
riendo for di miocardiopatia, 
un malesa di e musculo car- 
diaco cu ta haci’e dificil pa 
e curason pomp sanger na e 
resto di curpa. E tabata eligi- 
bel pa un transplante di cu- 
rason na Londres, como cu 
e tempo ey no tabata posibel 
ainda pa conduci e procedura 
na Hulanda. Esaki tabata e di 
107 transplante di curason 
pa e hospital na Londres. E 
prome operacion pa reem- 
plasa un curason na Hulanda 
a sosode e mesun aña ey na 
Rotterdam. 


Un siman despues di yega 
Londres, un accident di auto 
a tuma luga, cual a resulta 
cu dos donante di curason 
a perde nan bisa, Janssen a 
conta media Britanico ayera. 
E homber Hulandes a haya 
un di e curasonnan ey. El a 


bisa cu “e ta gradicido ainda 
pa e regalo increibel aki.” 
Awo e ta casa y ta un tata di 
dos yiu homber. 


Segun e Nederlandse Trans- 
plantatie Stichting, 74 trans- 
plante di curason a ser con- 
duci na Hulanda aña pasa. 
Aproximadamente 149 hen- 
de tabata wardando pa un cu- 
rason nobo na fin di aña pasa. 
E lista di espera a ser corta. 


Esaki ta parcialmente paso- 
bra hende a ricibi un curason 
nobo y no mester warda mas, 
pero parcialmente tambe pa- 
sobra hende a muri mientras 
cu nan tabata wardando of 
pasobra nan condicion a bira 
demasiado malo cu nan no 
tabata considera eligibel mas 
pa un transplante. 

‘Green Angels’ ta celebra 10 aña di existencia 


E destacamento di Marina 
na Sint Maarten cu hopi 
orguyo ta celebra su 10 aña 
di existencia, un logro cu 
ta enfatisa e crecemento 
y dedicacion di e unidad, 
desde su establecimento 
na 2014. 


E destacamento di Marina ta 
un unidat ku ta kai bou di Co- 
mandante di Forsanan Naval 
den Region Caribe Huland- 
es. Despues di independencia 
di Sint Maarten for di 10-10- 
10, e Gobernador di e tempo 
ey Holiday y Minister di De- 
fensa Hans Hillen a pidi un 
presencia militar permanente 
pa garantisa pas y siguridad 
riba Islanan Ariba, Saba, St. 
Eustatius y Sint Maarten. 


Loke a cuminsa como un un- 


idad cu ta cambia cada 4 luna, 
a crece despues bira algo di 
ubicacion permanente pa 3 
te 5 aña, pa medio di cual un 
presencia stabiel y duradero 
riba e isla ta sigura. 


E 10 aña di existencia di e 
destacamento di Marina na 


Sint Maarten ta marca no 
solamente un periodo di des- 
pliegue operativo, pero tam- 
be di colaboracion y asocia- 
cion cu socionan di siguridad 
local hunto cu e comunidad. 
E mariniernan a desplega 
nan mes pa diferente mis- 
ion humanitario tal manera 


asistensha 
di 
emergensia 
despues di orkan Irma y du- 
rante COVID-19. Cu esaki 
e destacamento ta entrega un 
contribucion valioso pa bien- 
estar di e habitantenan di Sint 
Maarten. 


E añanan binidero lo bay 
traha duro na un base com- 
pletamente nobo cu mester 
ta cla na 2026. Esaki ta bira 


e acomodacion di tanto e 
Mariniernan como Mare- 
chaussee cu tambe ta labora 
riba e isla. 


Comandante di e destaca- 
mento di Marinier, Arie 
Noordam, hunto cu un Ko- 
rporaal ta mira atras riba e 
periodo cu a pasa y e trabao 
na Sint Maarten. 


Doornbosch: “No por bay back riba moneda 
nobo, e ta na caminda” 


(CuraçaoChronicle) 
- 
No por bay back riba e 
introduccion di e flo- 
rin Caribense nobo pa e 
union monetario di Sint 
Maarten y Curaçao. E 
produccion di e moneda 
nobo, cual lo ser intro- 
duci dia 31 di maart den 
aña 2025, a cuminsa. Esaki 
segun 
Richard 
Doorn- 
bosch, president di Banco 
Central di Corsou y Sint 
Maarten (CBCS). 


President di Banco Cen- 
tral a provee e informacion 
aki durante un entrevista cu 
The Daily Herald na CBCS 
su oficina den Philipsburg, 
Sint Maarten. El a ser pun- 
tra si e introduccion por 
ser para mirando e reaccion 


negativo di oposicion cu no 
ta mira e necesidad di intro- 
duci un moneda nobo. Crane 
Coin, Royal Canadian Mint 
ta produciendo y lo provee 
e moneda nobo cu e pro- 
duccion financia pa Banco 
Central pa e cantidad di 15 
miyon florin. E Banco Cen- 
tral a partner cu Crane Coin 
y Royal Canadian Mint pa 
produci y provee (respectiva- 
mente) e biyete y monedanan 
pa e moneda nobo. 


Doornbosch a conta e corant 
cu e moneda existente di flo- 
rin mester ser actualisa a cau- 
sa di funcionnan di siguridad 
actualisa, cual ta haci cu esaki 
por ser falsifica facilmente y 
notanan cu Banco Central 
tin un responsabilidad pa 


sigura cu e sistema di pago ta 
sigur. “E biyete ta bieu, y fal- 
sificacion ta pasa toch na Sint 
Maarten. No tin uno cu ta 
up-to-date mas, cual ta nifica 
cu en principio, e biyetenan 
y monedanan ta casi cla pa 
motibo cu ta deshaci di nan 
ora cu nan calidad no ta su- 
ficientemente bon mas,” el a 
splica. El a laga cla cu Banco 
Central ta ehecuta decision- 
nan di gobiernonan di Cor- 
sou y Sint Maarten y ta señala 
na e 13 aña cu el a tuma pa 
implementa e ley pa mantene 
florin y dicidi di no cambia pa 
dollar. 


“Nos por bay back? E reali- 
dad ta cu ya caba nos a haci e 
pedido. E placa a ser gasta,” el 
a declara. 


Tiki progreso den implementacion di reforma den paisnan CAS 


(CuraçaoChronicle) - E 
avance di reformanan de- 
linea den e Landspakket 
pa Corsou, Aruba y Sint 
Maarten ta experienci- 
ando tiki progreso of un 
progreso poco poco, ape- 
sar di sosten substancial 
den termino di asistencia 
financiero y experticio cu 
Hulanda a provee. 


Secretario di Estado Van 
Huffelen a expresa preocu- 
pacion tocante e velocidad 
menos lihe di loke a spera 
di reforma den un comuni- 
cacion na Cas di Represent- 
ante Hulandes. El a nota cu 
e capacidad di cambio den e 
paisnan ta limita, e recurso- 


nan legislativo ta tiki y cierto 
areanan tin falta di e capaci- 
dad necesario pa implementa 
reforma banda di nan respon- 
sabilidadan regular. E proces- 
onan pa tuma decision tambe 
lo enfrenta atraso. 


Den e comunicacion aki, Van 
Huffelen a enfatisa e potencial 
pa e paisnan mehora nan uso 
di e capacidad y recursonan 
cu Hulanda a haci disponibel. 
El a sugeri cu e colaboracion 
aumenta entre e paisnan mes 
y cu Hulanda Caribense por 
tin mehoracion mas signifi- 
cante. Pa atende e desafionan 
andando y revisa esfuersonan 
di cooperacion, e Secretario 
di Estado a anuncia plan di 


bishita cada un di e paisnan 
Caribense den e lunanan 
binidero. 


Stakeholdernan 
a 
expresa 
preocupacion tocante e selec- 
tividad percibi den e gobier- 
nonan na Willemstad, Oran- 
jestad y Philipsburg den duna 
prioridad y inverti energia 
den reformanan specifico of 
acepta asistencia di oficialnan 
Hulandes. E pregunta strate- 
gico di tuma decision den e 
paisnan aki tocante e agenda 
di reforma a bira un topico 
di discusion den medio di e 
progreso y su velocidad abao. 

A desplega mas seguridad rond di embahada Israeli na Den Haag 


(NLTimes)—E municipio 
di Den Haag a dicidi pa 
tuma extra medida di se- 
guridad rond di e emba- 
hada Israeli na Hulanda. 
Screen preto a ser poni 
rond di e edificio riba Jo- 
han de Wittlaan, y tin vari- 
os polis ta patruya e sitio, 
Omroep West ta reporta. 


“Tabatin mas medida di se- 
guridad caba, pero diaranson 
anochi a dicidi pa imple- 
menta e medidanan adicional 
aki,” un vocero pa alcalde Jan 
van Zanen a conta e locu- 
tor. “Nos no ta haci declara- 
cionnan tocante e motibonan 


pa esaki.” 


E embahada ainda ta habri y 
operacional. “E trabao den e 
embahada y edificionan den 
bisindario lo continua nor- 
mal,” e vocero a bisa. Siman 
pasa, polis na Stockhold a 
intercepta un aparato explo- 
sivo poni den e embahada Is- 
raeli den e ciudad Sueco. Un 
homber di Rotterdam, ken ta 
un sospecho den un inves- 
tigacion di terorismo conecta 
cu Hamas pa e autoridad- 
nan Danes y Aleman, tambe 
a aparece den corte e siman 
aki, bringando su extradicion 
pa Alemania. 


E conflicto riba e Gaza Strip 
tambe a causa tension na Hu- 
landa. Tabatin protesta na e 
Vredespaleis na Den Haag 
tocante e carganan di geno- 


cidio cu Sur Africa a entrega 
contra Israel, como tambe 
varios protesta na stationnan 
di trein. E edificio di e min- 
isterio di defensa tambe a ser 


vandalisa cu pintura cora debi 
na e suministracion di F-35 
fighter jets pa Israel. 


Servicionan di inteligencia policial a spiona riba gruponan di poblacion 
inhustamente 


(NLTimes)—E 
servicio- 
nan di inteligencia poli- 
cial a monitoria henter 
gruponan di poblacion 
inhustamente, 
segun 
e 
Commissie van Toezicht 
op de Inlichtingen- en 
Ve i l i g h e i d s d i e n s t e n 
(CTIVD). Den e periodo 
entre 23 di februari y 1 di 
juli 2022, nan a comete e 
acto aki tres biaha, NOS 
ta reporta. 


Tur unit di polis na Hulanda 
tin nan mesun servicio di in- 
teligencia. nan ta traha cu e 
Algemene Inlichtingen- en 
Veiligheidsdienst (AIVD) y ta 
monitoria hende cu por ta un 
menasa pa seguridad nacio- 
nal. Segun CTIVD, e servi- 
cionan aki tin biaha ta ricibi 
un señal “tocante un persona 
of varios persona” y ta despu- 
es ta dicidi pa investiga henter 
un comunidad a base di esaki. 


Tin rekisitonan estricto den 
ley Hulanda pa monitoria 
henter un comunidad debi na 
e invasion masivo di privaci- 
dad cu ta encera esaki. E ser- 
vicio di inteligencia mester 
obtene informacion tocante 
sospechosonan prome den 
un manera diferente y con- 
sidera cuidadosamente si un 
investigacion amplio asina ta 
un cay bao di un asunto pro- 
porciona 


Entre februari 2023 y 1 di juli 
2022, esey no a sosode den 
tres investigacion, CTIVD a 
bisa. E curpa di supervision 
no a bisa cua comunidad ta- 
bata envolvi pero a splica si 
cu “comunidad” ta nifica un 
grupo di poblacion “a base 
di, por ehempel, etnicidad, 
creencia religioso, of grupo 
ocupacional.” Pues teoretica- 
mente, e servicionan di inteli- 
gencia policial por a spiona 


riba bishitantenan di un cier- 
to moskee of campesinonan 
protestando. CTIVD a conta 
e “Stieken Commissie”—e 
comite parlamentario cu ta 
supervisa CTIVD—cual co- 
munidad tabata envolvi. 


Harm Trip di CTIVD a conta 
NOS cu e servicionan di in- 
teligencia ta monitoria co- 
munidadnan mas frecuente, 
pero den e tres casonan aki, 
nan no a duna un motibo 
adecua pakico nan mester a 
haci esaki. Minister Hugo 
de Jonge (Asunto di Hogar) 
a bisa cu polis mester husti- 
fica pakico nan a monitoria 
henter comunidadnan. Pero 
el a agrega: “Mi kier enfatisa 
cu e metodo di e investiga- 
cionnan den tur caso ta en- 
foca riba un perspectiva di 
menasa.” Y despues lo ta 
necesario pa tin un bista di 
henter un comunidad, cual ta 
permiti bao cierto condicion, 
el a bisa. “Ta inevitabel cu e 
background etnico di hende 
cu ta parti di un comunidad 
particular lo ser tuma den 
consideracion, pero esaki no 
ta e proposito di e investiga- 
cion,” el a bisa. 
Como respuesta na e revela- 
cion di CTIVD, parlamen- 
tario di D66, Joost Sneller, a 
demanda un debate mas am- 
plio den parlamento tocante 
miho supervision pa e servi- 


cionan di inteligencia y se- 
guridad. Parlamentario di SP, 
Michel van Nispen, tambe ta 
critico. “Nos sa caba cu indi- 


vidualnan ta ser persigui den 
un manera slordig, pero esaki 
ta pio pa henter comunidad- 
nan,” el a bisa. 

Colombia: Alerta na Medellin pa “morto sospechoso” di stranheronan 
cu ta haci turismo sexual 


(AFP) – Cinco dia pasa, 
tres Mericano a muri na 
diferente 
circunstancia 
na Medellin, un destino 
special pa turistanan na 
Colombia cu den poco 
lunanan a mira un au- 
mento di robo y morto di 
bishitantenan stranhero, e 
mayoria di nan Mericano. 


Dakarai Earl Cobb, di 47 aña 
a ser haya morto dialuna ul- 
timo na un hotel na Medel- 
lin sin su pertenecencianan y 
sin señal di violencia. Un dia 
prome, na e turistico bario 
Laureles, empleadonan di un 
hotel a haya e cadaver di An- 
thony Lopez, di 29 aña, den 
un camber y ken a comparti 
cu dos hende. 


Ambos a ser identifica como 
ciudadanonan Mericano y 
nan casonan ta den man di 
Medicina Legal, e autoridad 


forensico na Colombia. 
“Esaki ta sucede den marco 
di crimen organisa. Nan ta 
structuranan no hechonan 


aisla,” secretario di siguridad 
di Medellin, Manuel Villa a 
bisa tocante e aumento reci- 
ente di e mortonan di stran- 
heronan na e ciudad, algun 
den 
circunstancianan 
sin 
aclaria. 
Diasabra ultimo, e Mericano 
Manley Mark Conley a muri 
ora a cay for di un piso 17 di 
un apartamento cu EL a huur 
na e bario exclusivo di El 
Poblado, y 19 di januari, un 
lituano identifica como To- 
mas Gedrimas a mata su mes 
bulando for un piso 12 di un 
hotel na Laureles. 
Di e cuatro morto aki den 
aña 2024, Villa ta señala cu 
“dos por a sucede pa utilisa 
un aplicacion di cita,” un mo- 
dalidad di robo cu pa hopi 


biaha ta violento y cu a causa 
e morto di 7 stranhero na 
Medellin durante 2023, tres 
di nan Mericano, segun rap- 
portnan oficial. 
Na januari turistanan y au- 
toridadnan a cuminsa sinti 
temor pa uso di scopolamine, 
un droga cu criminalnan ta 
usa pa horta y ta haci cu e vic- 
timanan ta perde nan memo- 
ria, cu dosisnan halto of com- 
bina cu alcohol por ta letal. 
Entre november y decem- 
ber 2023, e “mortonan sos- 
pechoso” di 8 Mericano na 
Medellin a haci cu embahada 
di e pais ey a recomenda na 
su ciudadanonan di abstene 
nan mes di haci uso di aplica- 
cionnan di cita na Colombia. 


Mexico ta acorda colabora pa un migracion sigur y humano 


(DW) – Mexico y Organi- 
sacion Internacional pa 
Migracion (OIM) diaran- 
son ultimo a acorda co- 
labora na fabor di un mi- 
gracion sigur, ordena, reg- 
ular y humano, durante e 
bishita di e director gen- 
eral nobo di e organismo 
Amy Pope. 


Den esaki ta bay establece 
cinco mesa di trabou riba 
puntonan 
manera 
vianan 
regular pa migracion laboral, 
agilisacion di procesonan pa 
inclusion of servicio na pun- 
tonan fronteriso y na zona di 
paso di migrantenan manera 
Chiapas. 
Secretaria di Relacionnan Ex- 
terior (SRE) den un comu- 


nicado a indica cu e prome 
bishita di Pope na Mexico for 
di dia cu el a tuma posesion di 
su funcion na october 2023, 
e delegacion a papia tocante 
“oportunidadnan y desafion- 
an cu ta supone e mobilidad 


humano.” Tambe a reconoce 
“e importancia di aliansanan, 
incluyendo sector priva, den 
contexto actual,” Canciyeria 
a señala. 
Diaranson ultimo, presidente 
Mexicano, Andres Manuel 


Lopez Obrador, a priminti na 
Merca coopera pa un migra- 
cion sigur y ordena, den un 
reunion cu asesor di Siguri- 
dad Nacional di Cas Blanco, 
Elizabeth Sherwood-Randall. 
Secretaria 
di 
Relacionnan 


Exterior (SRE) a referi na e 
bishita di Sherwood-Randall 
diamars ultimo, pa loke ta 
trata un plan migratorio na 
Merca cu lo contempla ex- 
pulsa for di Mexico solicitan- 
tenan di asilo y cera e frontera 
comun si ta surpasa e cifra di 
5.000 crusamento iregular 
den un dia. 
Tambe Sherwood-Randall a 
pidi for di Ciudad di Mexico 
pa e pais por yuda pa com- 
bati e trafico fentanilo, entre 
otro droganan y armanan di 
candela prome cu lo bira un 
problema mas grandi, ora 
a argumenta cu no ta sola- 
mente un problema di Mer- 
ca. “Esaki ta un menasa real y 
ta evolucionando,” el a bisa. 


Nicaragua a duna asilo politico na ex-presidente condena pa labamento 
di placa 


(EFE) – Gobierno di Dan- 
iel Ortega diaranson ul- 
timo a otorga asilo na 
ex-presidente di Panama 
(2009-1014) Ricardo Mar- 
tinelli ken ta candidato 
pa reeleccion presidencial 
y e cual a ser condena cu 
mas di 10 aña di prison y 
e pago di un multa di mas 
di 19 miyon dollar pa la- 
bamento di placa. 


Canciyeria Nicaraguense den 
un carta cu a ser manda pa 
Ministerio di Relacion Exte- 
rior di Panama, Nicaragua a 
splica cu Martinelli a solicita 
asilo na Embahada di Repub- 
lica di Nicaragua na Panama, 
por medio di e periodista 
Consuelo Sandoval, “pa ta 
considera como un persona 
cu ta victima di persecucion 
pa motibonan politico y cu 
su bida, su integridad fisico y 


siguridad ta den peliger.” 
Den sentido aki, Nicaragua a 
solicita na Panama pa brinda 
e siguridad na e “pronto sal- 
ida y traslado humanitario di 
Martinelli ken a haya asilo pa 
asina biaha na teritorio di Re- 
publica di Nicaragua.” 
Un fuente cercano na ex- 
mandatario a afirma cu Mar- 
tinelli a solicita na Gobierno 
di Nicaragua asilo pa motibo 
cu na Panama “no tin garan- 
tia constitucional ni tin ley”, 
despues cu a ser sentencia pa 
mas di 10 aña di prison pa la- 
bamento di placa. E mesun 
fuente a confirma cu Minis- 
terio di Exterior di Nicaragua 
a admiti e solicitud di asilo. 
Martinelli di 71 aña,ken ta 
bisa cu tin un persecucion 


politico contra su persona, 
diasabra ultimo a afirma riba 
su rednan social cu “forsanan 
di mal” ta busca inhabilit’e pa 
eleccion general di 5 di mei 
proximo, den cual e ta candi- 
dato pa Presidencia cu su par- 
tido nobo, Realizando Metas 
cu ta conta cu faboritismo di 
votadonan, segun e tiki en- 
cuestanan disponibel cu tin. 
Cu e ratificacion di su con- 
dena despues cu un recurso 
si casacion, cu tabata e ultimo 
via legal pa treck’e, Corte Su- 
prema a rechasa e decision y 
Martinelli ta keda inhabilita 
pa bira candidato pero mester 
sigui un serie di procesonan. 

Ruta y secuencia pa 
Parada Escolar di Scolnan 
Secundario 


Awe dia 9 di februari ta 
tuma lugar e Parada Esco- 
lar di Scolnan Secundario 
na Oranjestad. 


E ruta ta cuminsa na Aruba 
Entertainment Center Da- 
kota, pasa na Avenida Milio 
Croes, Vondellaan y ta termi- 
na na Plaza Turismo (Linear 
Park.) 


Secuencia di grupo: 
1. 
Mon 
Plaisir 
College 
MAVO – HAVO – VWO y 
Colegio Arubano 
2. La Salle College y Maria 
College Mavo 
3. Colegio San Antonio, Ce- 
que College y International 
School of Aruba 
4. Colegio EPI y Universidad 
di Aruba 


San Nicolas a ilumina cu e magia di Lighting Parade di Carnaval 70! 


Diaranson, Aruba a celebra e Lighting Parade na San Nicolas den un 
despliegue di color, musica, baile y mas cu claro, hopi luz! 


Mientras Aruba ta den pleno celebracion di Carnival 70, un di e eventonan mas 
atractivo ta e Lighting Parade, ya cu e ta tuma lugar anochi den un atmosfera mas 
fresco. E aña aki, un total di nuebe grupo di Carnaval a participa, cada un cu su 
tema unico y su colornan, pero tur den un ambiente di fiesta. 


E secuencia di grupo pa e parada tabata: 
1. TOB Carnival Group 
2. Champagne Carnival Group 
3. OPC Carnival Group 
4. Colors Carnival Group 
5. Dushi Carnival Group 
6. Royal Carnival Group 
7. Infinity Carnival Group 
8. Empire Carnival Group 
9. Don Flip Carnival Group 


Check e schedule pa no perde ningun di e actividadnan mas importante di Carnaval 
70, cu ta bay culmina cu un weekend di parada na San Nicolas y Oranjestad. 

Boei no kier a los y a keda pega na man di detenido colombiano 


Diaranson atardi a sosode 
un incidente na warda 
di recherché na Wayaca 
unda un boei a keda pega 
na un sospechoso. 


Mesora a dirigi un unidad di 
bombero pa bin libera e so- 
spechoso pa asina pone otro 
boei pa hib’e na e warda di 
polis pa su encarcelacion. 
E unidad di rescate mester 
a usa e tool special pa corta 
auto yama “Holmatro hy- 
drolic extracation tool” pa 
asina corta e boei. E personal 
di C.E.A. encarga cu trans- 
porte di detenidonan mes- 
ter a warda te ora bombero 
a logra corta esaki pa asina 
hib’e su destinacion. 


Chauffeur a bay banda robes di caminda bay 
dal riba un palo di lus kibra esaki 


Diaranson 
madruga 
a 
drenta informe di un ac- 
cidente dilanti Wendy’s 
na Santa Cruz, mesora a 
dirigi un patruya na e si- 
tio. 


Na yegada di e patruya a bin 
compronde cu aki ta trata di 
un accidente unda e chauf- 
feur di e Kia Picanto preto a 
bay banda robes di caminda y 
a bay dal un palo di lus y ta- 
bata purbando di bandona e 
sitio. Polis mesora a detene e 
chauffeur y a bay warda cun’e 
. Afortunadamente ningun 
hende a resulta herida. 


Chauffeur no a regula su velocidad y a dal tras di auto riba E.J. 
“Watty” Vos blvd 


Diaranzon atardi a drenta 
informe di un accidente 
riba E.J.”Watty” Vos blvd., 
mesora a dirigi un patruya 
na e sitio. 


Na yegada di e patruya a bin 
compronde cu aki ta trata 
di un accidente unda cu e 
chauffeur di un Nissan Cube 
no a regula su velocidad ni 
a mantene distancia a bay 
dal tras di un Nissan Tiida. 
Afortunadamente 
ningun 
hende a resulta herida. 


Den madruga candela 
tabata menasa auto na Sero 
Compa 


Diaranson 
madruga 
a 
drenta informe di un 
candela di mondi cu ta 
menasa un auto na Sero 
Compa, mesora a dirigi 
tanto Polis como bomb- 
ero na e sitio. 


Na yegada di e patruya a bin 


compronde cu un dama a 
nota e candela y a core sali 
pafo y bati alarma pero e can- 
dela tabata menasa e auto, 
nan a logra hala e auto y na 
yegada di bombero a combati 
y paga e candela den oranan 
di madruga. 

Camara di seguridad a capta ladronnan hortando tire di un Suzuki 
Swift para den cura na Sabana Liber 


Dialuna mainta a drenta 
informe di un caso di la- 
dronicia na un adres na 
Sabana Liber, mesora a 
dirigi un patruya na e si- 
tio. 


Na yegada di e patruya a bin 
compronde cu aki ta trata 
ladronicia di un tire di un 
Suzuki Swift. E camara di 
seguridad na e cas a capta e 
ladronnan aki alrededor di 
3:30 am. 


Hit & Run entre turistanan den V131 a dal 
dama su auto y sigui bay 


Diamars merdia a drenta 
informe di un accidente 
na Sabana Liber, un pa- 
truya cu net tabata pasan- 
do a para tuma e accidente 


aki, aunke cu e turistanan 
ya a bay caba. 


Ta trata aki di 2 Jeep di huur 
cu a sali dilanti e dama y esun 


di 2 a dal e auto di e dama 
causa daño na dje. Afortu- 
nadamente ningun hende a 
resulta herida. 


Pick-up a bira dilanti motociclista ken a bay dal den auto contrario 


Diaranson mainta a dren- 
ta informe di un accidente 
cu hende herida na Tanki 
Leendert, mesora a dirigi 
tanto polis como ambu- 
lance na e sitio. 


Na yegada di e patruya a bin 
compronde cu aki ta trata di 
un accidente unda cu un mo- 
tociclista bayendo nort a haya 
un pick-up di direccion con- 
trario a bay bira su dilanti sin 
dun’e preferencia y pa no dal 
riba dje a kita na man robes 
y a bay dal frontal riba un 
otro auto y a dal abao. Debi 
na e impacto y e caida e mo- 
tociclista a resulta herida. Na 
yegada di e ambulance nan a 
atende y transporte pa hospi- 
tal. 


Turista a fractura su man ora el a bolter cu UTV riba caminda pa bay 
Natural Bridge 


Diamars atardi a drenta 
informe di un incidente 
riba e caminda pa bay 
Natural Bridge, mesora 
a dirigi tanto polis como 
ambulance na e sitio. 


Na yegada di e patruya a bin 
compronde cu aki ta trata di 
un turista cu a perde control 
y a bolter cu e UTV. Den e 
incidente aki e turista a frac- 
tura su man. Na yegada di e 
ambulance nan a atende y a 
transporte pa hospital. 

2 Persona deteni despues di un persecucion coriendo auto sin luz 


Diaranson mey anochi 
durante patruya na Palm 
Beach un polis a nota un 
auto coriendo sin luz me- 
sora nan a bay su tras du- 
nando e instruccion pa 
para. 


Pero el a neglisha esaki y a 
primi trot bay. Aki a start un 
persecucion cual e chauf- 
feur a perde control dal riba 
un piedra y termina den un 
cura di cas unda polis a logra 
detene e chauffeur hoben cu 
un damita pa a neglisha ordo 
di polis pa para. Ambos a ser 
deteni y hiba warda di polis. 


T.O.P. Polis a gara stranhero ilegal 
bendiendo droga 


Diamars atardi laat e 
polisnan T.O.P. Tourism 
Oriented Police a sali 
riba caya cu bicicleta pa 
un control den centro di 
Oranjestad. 


Durante nan control riba 
bais a descubri bendemento 
di droga riba caya, pero e bi- 
aha aki nan a score pasobra ta 
trata aki di un stranhero ile- 
gal bendiendo droga. Nan a 
hay’e infraganti y a detene e y 


un otro persona mas ademas 
a confisca un gran cantidad 
di droga. Ultimo dianan e 
T.O.P. team ta haciendo un 
excelente trabao den centro 
di ciudad. 


Yiu homber kier a saca su 
mesun mama for di cas 
durante yobida fuerte na 
Sero Patrishi 


Diaranson 
madruga 
a 
drenta informe di cu un 
yiu kier a saca su mama 
durante e fuerte yobida na 
Sero Patrishi, mesora a di- 
rigi un patruya na e sitio. 


Na yegada di e patruya a bin 
compronde cu e yiu no kier 
su mama mas na e cas y a 


sac’e porta afo. Pero polis a 
descubri cu aki ta trata di un 
problema familiar y e ora ey 
pa evita problema e yiu a bisa 
di lo bay keda na otro adres 
pa no tin mas problema. Mas 
despues den oranan di casi 
mainta a drenta informe di 
problema atrobe na e cas. 

Ex coach y ganador di Olimpiada ta declara su mes culpabel di varios 
acusacion di mishi cu mucha homber den aña 1970 


(AP) - Un ex ganador di 
Olimpiada y coach a de- 
clara su mes culpabel dia- 
huebs den acusacionnan 
di a sexualmente mishi cu 
mucha hombernan mien- 
tras e tabata trahando na 
un campamento di de- 
porte na Massachusetts 
den aña 1970. 


Conrad Mainwaring, ken a 
representa Antigua and Bar- 
buda den e Olimpiada di 
aña 1976 na Montreal, ta en- 
frentando 12 caso di asalto 


indecente y agresion fisico 
contra un mucha di mas di 14 
aña y 4 caso di agresion inde- 
cente y agresion fisico contra 
un mucha bao di 14 aña na 
Berkshire Superior Court. E 
acusacionnan ta inclui 9 vic- 
tima masculino. 
Den un caso cu a ripiti pa 
varios aña, fiscalnan a detaya 
caso pa caso den cual Main- 
waring a usa su credencial- 
nan Olimpico como parti 
di un tecnica usa riba mu- 
cha hombernan cu a atende 
Camp Greylock, haciendo e 


muchanan kere cu e agresion 
sexual lo haci nan miho atle- 
ta. E abuso a tuma luga den 
e mondi rond di campo, den 
un van y rond di un veld di 
tennis entre otro luganan. 


Despues cu e detayenan di 
e caso a ser presenta, Main- 
waring, den un rolstoel y cu 
tapaboca bisti a bisa “si” ora 
cu hues a puntra su persona 
si el a comete e ofensanan 
detaya den corte. Despues el 
a bisa “culpabel” ora cu cada 
cargo a ser lesa. 


Spaña ta e unico miembro di union Europeo cu no ta firma declaracion 
di Francia tocante deporte 


Madrid ta considera esaki anti-Super Liga 


(AP) - Spaña ta e unico 
miembro di Union Eu- 
ropeo cu ta nenga di firma 
un declaracion uni to- 
cante deporte di Francia 
diahuebs pa motibo cu e 
gobierno di Madrid a mira 
esaki como un atake pre- 
maturo contra Super Liga. 


Francia s ministerio di de- 
porte a publica un declaracion 
firma pa 25 otro pais den e 
Union Europeo cu excepcion 
di Spaña. Mientras cu e no ta 
explicitamente menciona Su- 
per Liga, e declaracion a bisa 
cu e ta “invita curpanan cu ta 
goberna deporte pa organisa 
e competencianan di acuerdo 
na e principionan di ta habri, 
oportunidadnan igual, merito 
deportivo, relacion entre re- 
sultado anual den competen- 
cianan domestico y tur com- 
petencia Europeo.” 


Spaña su Conseho Halto pa 
Deporte a considera cu e len- 
guahe ta un critica di Super 
Liga, cual ta ser respalda pa 
Spaña su Real Madrid y Bar- 
celona. 
E conseho a bisa den un de- 
claracion cu diahuebs ta cu 
su gobierno no kier tuma un 
posicion formal den e Super 
Liga te ora cu corte di mer- 


cado di Spaña duna veredicto 
riba un caso cu e liga rebelde 
a trece contra UEFA. Un au- 
diencia den e caso aki ta den 
plan pa dia 14 di maart. Na 
luga di esaki, Spaña a bisa cu 
nan lo propone un reunion 
formal di e ministernan di 
deporte di estadonan den 
Union Europeo pa trata e 
Super Liga. “Mi ta contento 
cu 26 pais a firma,” UEFA su 
president Aleksander Ceferin 
a bisa diahuebs na Paris. “Pa 
loke ta trata e hecho cu un di 
e gobiernonan den e Union 
Europeo no a firma, mi no 
tin ningun comentario.” 


Plannan oficial pa Super Liga 
a keda revela den 2021 y a in- 
clui 12 di Europa su clubnan. 
E torneo elite di 20 ekipo 
proponi lo mester a mira 15 
club top proteha for di rel- 
egacion y lo mester a efec- 
tivamente reemplasa e Liga 
di Campeonnan, Europa su 


club di torneo elite lidera pa 
UEFA via e federacionnan di 
futbol nacional. 


Solamente Real Madrid, ken 
su president tabata tras di e 
proyecto, y Barcelona a per- 
manece na fabor di Super 
Liga. 
Nan a hiba nan caso corte y a 
gana un decision aña pasa na 
Corte di Husticia di e Union 


Europeo, cual a declara cu 
UEFA y FIFA a actua con- 
trario na e ley di competencia 
di Union Europeo pa medio 
di blokia plan pa un compe- 
tencia. 


Super Liga desde e tempo aki 
a modifica nan plan di com- 
petencia cu ta inclui relega- 
cion y promocion. 


A trata e avancenan di renobacion di e atletiekbaan na Compleho 
Deportivo Guillermo Prospero Trinidad 


Durante siman, Minister di Deporte Endy 
Croes hunto cu Ministerio di Deporte a reuni 
cu Sr. Rammy Ramada y e miembronan di 
directiva Arubaanse Atletiek Bond Sra. Susan 
Werleman y Sra. Anecy Toussaint. Durante e 
reunion, a trata e avancenan di e atletiekbaan 
di e proyecto di renobacion di Compleho 
Deportivo Guillermo Prospero Trinidad na 
Dakota. 
Den luna di maart e atletiekbaan lo yega Aruba y 
pronto lo instala esaki. Tambe, Arubaanse Atletiek 
Bond a duna di conoce cu nan “timing system” 
ta bieu y no ta den bon condicion. Ta consehabel 
pa inverti den un “timing system” nobo. Pa cu 


esaki mester sa cua sistema e ta, paso unabes cu 
lanta e atletiekbaan bieu mester core e tubonan 
di coriente prome cu instala e nobo. Den e caso 
aki Sr. Ramada su compania Patrishi Sports tin e 
experencia, experticio y ekipo realisa e trabou aki. 
Sr. Ramada a duna un presentacion di un sistema 
cu e por facilita Arubaanse Atletiek Bond bou di 
cierto condicionnan. E presentacion a cay den bon 
tera y e representantenan a haci varios pregunta. 
Awo Atletiek Bond tin cu bay den nan seno pa mira 
y analisa e otro opcionnan. A palabara cu den e 
luna aki lo tuma un decision. Minister Endy Croes 
a agrega cu Ministerio di Deporte lo financia e 
sistema moderno cu tin mester pa complementa e 
proyecto di e “track and field”. Pa finalisa, Minister 


Endy Croes a indica cu e tabata un bon reunion y 
ta keda en espera di e conseho y escogencia final di 
Arubaanse Atletiek Bond. 

Estudio Basico pa bira Agente di Wardacosta ta habri pa inscripcion 


Hoben, 
bo 
kier 
bira 
Agente di Wardacosta pa 
proteha bo pais? Bo kier 
yuda salba bida di hende 
y yuda intercepta botonan 
cu ta trece mercancia ile- 
gal Aruba? Wardacosta ta 
informa hobennan entre 
18 y 25 aña, cu tin e am- 
bicion pa bira Agente di 
Wardacosta, pa inscribi 
nan mes pa e Estudio Ba- 
sico pa bira Agente di 
Wardacosta (Basis Oplei- 
ding Kustwacht, BOK). 


E estudio basico ta un pro- 
grama di estudio cu un du- 
racion di 1 aña cu vaknan 
practico y teoretico, incluso 
un training pa bira Agente 
Policial Extraordinario (Bu- 
itengewone Agent van de 
Politie, 
BAVPOL). 
Tanto 
hobennan masculino como 


femenino por inscribi pa e 
estudio di BOK. 


E estudio ta start den augus- 
tus 2024 cu un periodo di 
introduccion, asina yama ‘Sa- 
menSterk’. E meta di e perio- 
do ‘SamenSterk’ ta cu e aspi- 
rant durante e periodo aki, lo 
crece tanto fisicamente como 
mentalmente y ta cera conoci 


cu e organisacion di Ward- 
acosta. Durante e estudio e 
aspirantnan ta ricibi habi- 
lidadnan basico, di entre otro 
EHBO (‘first aid’) y training 
cu arma. Tambe educacion 
noutico y vaknan di training 
basico di ekiponan di rescate, 
paga candela, legislacion di 
Wardacosta y manual di radio 
VHF, cualnan ta forma parti 


S.V. Bubali reunion general 
2024 ta tuma lugar 21 
februari 2024 na BSC 


Pa medio di e comunicado 
aki directiva S.V. Bubali ta 
recorda tur su miembro- 
nan pa ALV 2024. Pa es 
motibo Directiva ta invita 
bo (so) persona pa un re- 
union general 2024 cual lo 
tuma lugar diaranzon 21 
februari 2024 pa 7:00pm 
na Bubali Sport Club. 
Presidente lo habri e reunion 
pa 7:00pm y den caso cu no 
tin quorum lo sera e reunion 
y habri e reunion bek riba e 
mesun dia pa 7:30pm. Si pa 
7:30pm no tin quorum re- 
union ta sigui normal y tur 
decision lo ta valido. Pun- 
tonan di agenda: 1. Apertu- 
ra; 2. Aproba Notulen ALV 
2023; 3.Palabra di Presidente; 
4. Relato di Secretario; 5. 
Relato di Tesorero; 6. Infor- 
macion FBSC; 7. Eleccion 
di Presidente; 8. Eleccion di 


demas miembro nan pa di- 
rectiva; 9. Plannan pa 2024; 
10. Turno liber; 11. Clausura. 


Directiva ta informa tur 
mayor, miembro, personan 
cu tin Bubali na curazon y 
personan cu no ta miembro 
y kier bira miembro y juda 
den directiva, comicion, vol- 
untario of kier train un team 
di muchanan pa futbol, por 
tuma contact cu un miem- 
bro di directiva. Pa por pos- 
tula pa President of miem- 
bro directiva mester ta por 
escrito ultimo dia pa por hasi 
peticion ta 18 Februari 2024 
via e-mail na svbubalisport- 
club@gmail.com of bubali@ 
avbaruba.com. Nos ta pidi 
tur miembro pa bin pa pone 
nan miembrecia al dia asina 
pa por tin derecho di voto. 


di e pakete di e estudio BOK. 
E condicionnan pa inscribi ta 
cu bo tin nacionalidad Hu- 
landes, y cu bo ta inscribi na 
Aruba, Corsou, Sint Maarten 
of islanan BES y cu bo tin 
entre 18 y 25 aña di edad, 
na inicio di e curso. Tambe 
bo mester tin minimal un 
di e siguiente diplomanan: 
MAVO-4/ 
VMBO/VSBO- 
TKL/ L.T.S/ T-stroom/ EPB- 
door -stroom/ EPI of un di- 
ploma ekivalente na educa- 
cion secundario, cu bo tin un 


diploma di landamento, cu 
bo por lesa y skirbi Hulandes, 
tin un bon condicion fisico, 
cu bo no ta bisti bril of lens 
y cu bo no tin un ‘strafblad’. 


Si bo ta interesa den e estu- 
dio, bo por bishita e website 
di Wardacosta via werken- 
bij.kustwacht.org 
Aki 
bo 
por sigui e link pa yega na e 
formulario di inscripcion. 
Inscripcion ta cera 1 di mei 
2024. 


Resultado Sorteo 
8 februari 2024 


Cadena Alexander Lottery ta presenta resultado di weganan di suerte 


merdia 



3 



2609 


Sorteo # 4176 


Sorteo # 1050 


Tauro 


FP 


120 


Sorteo # 4176 


Sorteo # 2232 


0089 


7032 


Sorteo # 4176 


5817 


0667 


FP 


1712 


Letter 


0 
0 
0 
0 


0 
7 


140 


0 
0 
0 
0 
0 



7 



X2 
01-08-13-14-23 


6595 


Joker 


9368 
375.000,- 


x Jackpot 
x Match 4+ 


Proximo Jackpot 


X2 


765 


x Jackpot 


Sorteo # 8166 
Sorteo # 2465 


Sorteo # 1915 


4277 


6540 


Sorteo # 7210 


5321 


x Jackpot 


x match 4 
x afl. 12,00 


2662 


Sorteo # 5969 


Sorteo # 899 


x afl. 500,00 


x afl.15,00 
x afl 50.00 


Gemins 


Sorteo # 


x afl 8,00 


Mega Ball: 


Proximo Jackpot 


450.000,- 


x match 4 


x Match 4 
54.000,- 


Proximo Jackpot 


Sorteo # 


Sorteo # 6382 


Afl. 630.000,- 


anochi 


diario 
Korsou 
super4 
flamingo 


6702 
3828 
4078 
9659 
1646 
0726 
super5 
4973 
6628 
9151 
57431 
5765 


SERVICIO/ClaSIfICadO 

San Nicolas 
Oranjestad 


Dokter na warda 


Botica na warda 


Hospital 
7:00 pm / 10:00 pm 
Imsan 
24 ora 


EMERGENCIA 
911 


POLIS 
Oranjestad 
100 
San Nicolas 
104 
Santa Cruz 
105 
Noord 
107 
Tip Line 
11141 
Brandweer 
115 
Ambulance 
911 
Hospital 
527-4000 
Imsan 
524-8833 
Warda Costa 
913 
Seguridad Nacional 11911 
Cruz Cora 
582-2219 


BOTICA 


Aloe 
584-4606 
4 Centro Medico 584-5794 
Central 
585-1965 
Dakota 
588-7364 
Del Pueblo 
582-1253 
Eagle 
587-9011 
Kibrahacha 
583-4908 
Maria 
585-8145 
Di Servicio Noord 586-4606 
Oduber 
582-1780 
Paradera 
588-6638 
San Lucas 
584-5119 
San Nicolas 
584-5712 
Santa Anna 
586-8181 
Santa Cruz 
585-8028 
Sero Preto 
584-4833 
Trupial 
583-8560 


UTILIDAD 
Setar 
117 
Web 
525-4600 
Elmar 
523-7147 


FUNERARIA 
Aurora 
588-6699 
Royal Funeral H. 586-4444 
Ad Patres 
584-2299 
Olive Tree 
584-8888 


Servicio di Taxi 


Aruba Transfer Tour & 
Taxi C.A. 
Tel: 582 2116 /582 2010 


Taxi Adres Services (24h) 
Tel. 587 5900 


A1 Taxi Services Aruba 
Tel: 587-8850 
Tel: 280-2828 
Whatsapp: 592-7024 


Cas Di Cultura 
Vondellaan 2 Aruba 
297-582-1010 
F A D A 
Campanastraat 5 Aruba 
297-583-2999 
297-583-9610 
F A V I 
Primavera 233 Aruba 
297-582-5051 
297-582-5222 
F E P O 
Engelandstraat 15 Aruba 
297-583-1016 
297-583-6607 


Fundacion Contra 
Violencia Relacional 
Tel: 583-5400 
Fundacion Autismo 
Aruba 
Irenestraat 21 Aruba 
297-588-1179 


Fundacion Pa Nos 
Muchanan 
Cumana 2 Aruba 
297-583-4247 


Fundacion Tel Pa 
Hubentud 
Wilhelminastraat 19 
Aruba 
297-588-6138 
Koningin Wilhelmina 
Fonds 
Spinozastraat 9 Aruba 
297-582-0412 


Mary Joan Foundation 
Sabana Blanco 8 Aruba 
297-588-9999 
Rode Kruis Aruba 
Pedro Gallegostraat 14 
Tel.297-582-2219 
Fax 588-3376 


Famia Planea (SBVO) 
Avenida Milio J Croes 17 
B Aruba 
297-588-9591 
www.famiaplanea.org 
famiaplanea@hotmail. 
com 


Stichting Fundacion 
Guia Mi 
George Madurostraat 34 
297-582-0088 


Y M C A 
Calbasstraat 1 Aruba 
297-582-3072 


AL-ANON group 
Sabana Liber #8, Noord 
(close to the hotels) 
Tel: 736-2952 or 
593-7081 


Oranjestad: 
Sta. Cruz 
Tel. 585 8028 


San Nicolas: 
Centro Medico 
Tel. 584 5794 


Ta buSCa 
Panda express airport Landside 
ta busca 
“Kitchen Helper” 
Por yama na 
Tel.582 8995 
________________________________218015 


Lista di dianan internacional di UNESCO 
den Februari 


UNESCO Aruba ta anun- 
cia su lista general di e 
dianan Internacional di 
Februari. Cada dia Inter- 
nacional ta brinda organ- 
isacionnan y/of personan- 
an cu ta traha den e area 
ey e oportunidad pa or- 
ganisa actividadnan rela- 
ciona cu e tema di e dia. 
Di e manera ey un Dia 
Internacional ta bira un 
trampolin pa conscientisa 
pueblo door di organisa 
eventonan pa comparti 
informacion, activa in- 
teres y crea compromiso. 


No tin limite na ken por ta 
envolvi: Agencianan di Na- 
cionnan Uni, sector publico 
y priva, gobiernonan, socie- 
dad civil, scolnan, universi- 
dadnan y publico en general. 
Tur por participa na un dia 
asina of organisa un evento 
pa crea consciencia rond di e 
topico. Por promove tambe 
cooperacion entre organisa- 
cionnan, demostrando for- 
manan di traha cu ta sosteni- 
bel y innovativo. 
Aki ta e dianan pa luna di 
februari hunto cu nan web- 
site unda por haya mas infor- 
macion: 


International 
Day 
of 
Women and Girls in Sci- 
ence, 11 februari 
Dia Internacional di Muhe 
y Mucha Muhe den ciencia, 
riba 11 di februari, ta imple- 
menta pa UNESCO y UN- 
Muhernan, den colaboracion 
cu institucion nan y partner 
di sociedad civil cu tin como 
meta pa stimula muhernan y 
mucha muhe den ciencia. E 
dia aki ta un oportunidad pa 
promove acceso y participa- 
cion pleno y igual pa muher- 
nan y mucha muhe den cien- 
cia. Igualdad di sexo ta un 
prioridad global pa UNES- 
CO, y e sosten di mucha 
muhernan, nan educacion y 
nan habilidad completo pa 
haci nan ideanan realidad ta 
palancanan pa desaroyo y pa 
paz. 


World Radio Day, 13 feb- 
ruari 
Den un era marca pa e rapi- 
dez impresionante di inno- 
vacion tecnologico y e rapi- 


dez di un plataforma nobo 
deslumbrante tras di otro, 
Radio ta cuminsa su di dos 
siglo di servicio como un di 
e formanan di medionan mas 
confiabel y ampliamente uza 
rond mundo. 
Proclama na 2011 pa e Miem- 
bro di UNESCO y adopta pa 
Asamblea General di Nacio- 
nan Uni na 2012 como un 
Dia Internacional di UN, 13 
di februari a bira Dia Mun- 
dial di Radio (DMR). Radio, 
como un tecnologia, ciencia, 
medionan di comunicacion 
y sistema di programacion di 


elementonan audio tin raiz 
te na siglo 1800 pues por ta 
sigur cu e medio aki ta den su 
di dos siglo. 


International 
Mother 
Language Day, 21 februari 
Dia Internacional di Lenga 
Materno e dia aki ta celebra 
diversidad linguistico y pro- 
move multilingualismo. E 
ta enfatisa e importancia di 
preserva y promove lenga 
nan materno pa trece comp- 
rension cultural y harmonia 
global. 


Pronostico di tempo 


Tempo: 
Awe tardi y awe nochi: 
parcialmente nubla cu awe 
nochi chens pa un awasero 
breve 
Den marduga y mañan: 
parcialmente nubla cu un 
awasero pasahero te breve 


Temperatura 
maximo 
31 
grado Celsius 
Temperatura 
minimo 
25 
grado Celsius 
Indice di calor (heat index) 
den y rond di oranan di 
merdia: 32 pa 38 grado 
Celsius 
UV index: 8 


Bahada di solo : 6:43 pm 
Subida di solo : 7:04 am. 


Biento: 
Zwak te modera for di 
direccionan entre noordoost 
te oost; 
Forsa 2 te 4 (7 te 30 km/ora, 
4 te 16 nudo). 


Situacion 
general 
di 
tempo pa proximo 24 ora: 
Sobranan di un frente friu 
ta zorg pa aire humedo 
den nivelnan mas abou di 


atmosfera. 
Esaki lo combina cu e 
calentamento di den dia pa 
produci algun area di nubia 
cu por induci algun awasero 
pasahero te breve na cierto 
partinan di e isla. 


Condicionnan maritimo/ 
estado di lama: 
Na partinan protegi di costa: 
keto, rond di 1 pia. 
Na partinan zuid: modera, 
entre 3 pa 4 pia, localmente e 
por yega 5 pia. 
Na 
partinan 
oost 
te 
noordwest di costa: Trankil 
te modera cu olanan di 3 pa 
4, localmente 5 pia 


OBITUARIO A21 

Señor ta mi wardador, mi’n tin falta di nada. Den 
cunucu di 
yerba berde e ta pone mi sosega. 
E ta hiba mi na awa trankil, pa mi bolbe haña forsa. 
(Salmo: 23) 


Cu gran dolor y tristeza den nos curazon nos ta anuncia 
fayecimento di nos ser stima: 


Emiterio Croes 
Mihor conoci como “Emi”, “Papa Emi” 
*22-04-1931 - †06-02-2024 
Ex-empleado di LAGO y Coastal 


Esposo di 
Sra. Francisca “Chica” Croes-Croes 


Yuinan: 
Elda y Clyde Croes-Croes 
Estrellita Croes 
Nelson y Tina Croes-Croes 
Rustico y Mari Croes-Peñalosa 


Nieta y nieto 
Varelie y Paul Jawlik-Croes 
Kristopher y Desiree Croes-Fingal 
Marina Aguilar Croes y Bruno Guerra 
Joanne Aguilar Croes y Glenrick Croes 
Caroline Aguilar Croes y Sander Rasmijn 
Emelyn Aguilar Croes y Nick Jam 
Starlyn Aguilar Croes 
Lunella Croes y Quandee Cocks 
Marianella y Ghrizanti Tromp-Croes 
Rishnuar Croes 
Richnell Croes 
Nathalyn Croes y Joshwa Godet 
Stephany Croes y Gedeon Neiba 
Eduardo Croes 
Elias Croes 


Bisanieta y bisanieto 
James, Taylor Jawlik 
Emma Croes, Kenny Croes, Jay Arends 
Valentina, Maison Guerra 
Axl Croes 
Ghenniley Tromp y Davyck Franken 
Alyanne Nedd y Djamal Jansen, Brandon Nedd, Chanté Nedd, 
Day-sean Ignacio, Laeny Cocks 


Mayornan: 
†Fichi y †Nene Croes-Croes: 
Ruman: Janchi, †Sita, †Chito, †Jendi, †Esi, †Da, †Maidu 


Sobrina, sobrino y famia 
Judith, Magda, Jacky, Blanca, Joselyn, Lorena, Zuly, Cedric, Shirley, 
Jan Hendrik Jr., Gerald, Iraima, Danilo, Michel, Marcel, Miranda, 
Dora, Edselyn, Edwin, Anthony. 


Swa y cuña: Arturo Croes, Ambrosio Croes, Frida Croes, Susana 
Montalvo 
Tur primo y prima, iha, amistad, bisiña y demas famia. Nos disculpa 
si den nos tristeza, nos por a lubida un of otro famia. 


Nos ta hopi agradeci pa e bon cuido di dr. S. Fingal; dr. van 
Hoorenbeeck; tur enfermero y enfermera di piso 4A di Dr Horacio 
Oduber Hospital. 


Nos ta invita tur famia y conocirnan pa compaña nos na e acto di 
entiero y despedida cu ta tuma lugar diasabra 10 di februari 2024 di 
2:00 pm pa 4:00 pm. na Royal Funeral Home. 
Despues ta sali pa Santana catolico De Vries na Sta. Cruz. 


Nos ta lamenta cu despues di entiero no ta ricibi bishita di 
condolencia na cas. 


Laga tur loke ta spera mi ta bunita 
Laga tur locual cu mi encontra na caminda ta 
bunita 
Laga tur locual cu mi laga atras keda bunita y 
Laga esakinan termina den tur buniteza. 
Autor: Cado Wever. 


Nos ta anuncia fayecimento di: 


George Ismael Hoek 
Mihor conosi como Chef Hoek of 
DjoDjo 
*13-09-1948 - † 06-02-2024 


Na nomber di su: 


Señora: Beatrix Maduro 


Yiunan: Anneties y famia 
Michel y Silvia 
Michelline y yiu 


Mama: † Clarita Hoek 


Tata: † Laureano Donata 


Rumannan: † Edna Koolman y yiunan 
Richard Hoek y famia 
Olindo Koolman y famia 
Narcisio Erasmus 
Juan Erasmus 
† Efraim Erasmus 
Alberto Erasmus 
Alegio Donata y famia 
Laureano Donata y famia 
† Ingrid Donata y yiunan 
Evelyne Donata y yiunan 
Astrid Ras – Donata y yiunan 
Judith Thiel – Donata y famia 
† Raymond Donata 
Roland Donata y yiu 


Demas famia y conocir y bisinja nan y coleganan 
di Sheraton, Manchebo, Hyatt, Holliday inn, Zee- 
Rovers y Aruba Golf Club y Trinity Healthcare 
Services ta keda invita pa acto di condolencia cu lo 
tuma lugar na Aurora Funeral Home dia 13 feb desde 
7pm pa 9pm. 


Acto di Entiero cu lo tuma lugar na Aurora Funeral 
Home dia 14 di feb desde 9am pa 11am. Acto di 
cremashon lo tuma lugar den ceno familiar 


Nos ta pidi despensa si nos por a lubida un famia den 
nos tristesa 


Nos ta lamenta cu después di cremashon no ta tuma 
bishita na cas 


Cu gran dolor y tristeza den nos curason, mas 
alabez cu inmenso gratitud pa su bida y legacia, 
nos ta anuncia fayecimento di 


Sr. Harold D. Malmberg 


Esposo di sra Maud Malmberg-Brown, 
Tata di Ricardo, Lisette y Giovanni, abuelo 
di Thalia, Ricardo Jr., Samantha, Thiago, 
Joey y Jamiro y bisabuelo di Jayden y Mia. 


Rumanan 
Hans, 
Elizabeth, 
†Lydia, 
Mildred, Hellen, Lillian y Clyde, tur 
sobrino, sobrina, famia, amistadnan y 
Junta Directiva, Gerencia y Staff di De 
Palm Corporation VBA y tur empresa 
subsidiario. 


Un gran pionero y visionario di nos 
industria 
turistico, 
cu 
a 
contribui 
inmensamente na nos pais a bay sosega na 
paz. 


Juan 14:1-2: 1“No preocupa of rindi na 
miedo, pasobra bo a kere den Dios, awo 
confia y kere den Ami tambe. 2 E Cas di 
mi Tata tin hopi morada, y ami ta bay pa 
prepara un lugar pa boso.” 


Oportunidad pa condolencia, diahuebs 8 
di februari 2024 di 6:00 pm pa 8:30 pm na 
Royal Funeral Home 


Acto di entiero y despedida lo tuma lugar 
na Royal Funeral Home, diabierna 9 di 
februari 2024 di 9:00 am pa 11:30 am, 
sigi pa e ceremonia di despedida 11:30 am 
pa 12:15 pm. Acto di cremacion lo tuma 
lugar den seno di famia. 


En bez di flor of krans, famia lo prefera 
un donacion den Harold Malmberg su 
nomber na Centro di Bario Dakota. 
Informacion di Cuenta Bancario: 
•	 
Nomber	 di	 beneficiario:	 Buurt-	 
en Sportvereneging Dakota 
•	 
Banco:	Banco	di	Caribe 
•	 
Number	di	Cuenta:	80880301 


OBITUARIO 
A22 


Diabierna 9 Februari 2024 


Ora mi forza caba, mi a halsa mi 
mirada na Cielo, mi a yama Bo Nomber 
Mi Señor y Bo a contesta mi 


Cu inmenso tristesa y dolor den nos curason, 
acceptando Boluntad di Dios y agradecido pa tur loke 
el a haci y significa pa nos, nos ta participa fayecimento 
di mi esposo stima: 


Edwin Johannes Croes 
Mihor conoci como ‘Edwin’ 
*13-11-1950 - †07-02-2024 


Na nomber di su: 
Esposa: Teresita Jacintha Croes-Tromp (Chinda) 
Yiunan: Kimberly Croes y Edmundo (Tonito) Tromp 
Howard Croes y Wendely Boekhoudt 
Nietonan: 
Jared Keithan Giel 
Mathiás Mason Croes 
Abel Anuar Croes 
Leah Lucienne Croes 
Mayornan: 
†Romulo y †Aida Maria Croes 


Rumannan: 
Rosly y Roly Werleman 
Ilvia Croes y †Symon Winterdaal 
Hubert y Mariana Croes 
Swa y cuñanan: Ina y † Juan Tromp y famia 
†Domi y Jane Tromp-Hoevertsz y famia 
Jimmy y Daisy Tromp-Erasmus y famia 
†Jossy Tromp 
Philip y Stella Tromp-Chan y famia 
Lourdes Tromp y Pio Werleman y famia 
Sobrino y 
Cedric Werleman y pareha Julieta Rasmijn 
Sobrina nan: Randolph y Maria Werleman, Juliette Werleman y 
yiu Renald Thiel, Silvienne Winterdaal y yiu Genivienne Regales, 
Selkys Winterdaal y yiu Ian Dania, Randishlay Werleman 
Tanta y 
Ildo Croes y famia 
Omonan: 
†Elsa Winterdal y famia 
†Doortje Tjon-Sie-Fat y famia 
†Henry Acosta y famia 
†Dufi, Sita Croes y famia 
†Bebe, Jojo Croes y famia 
Esy, Aurora y famia 
†Bertha Britten y famia 
Irena Croes 
Shon Ka Vieira y famia na Canada 
Carmen Barreto y famia 
Rosalba Achurry na Colombia 
Omo grandi: 
†Mo Beto Kock y famia 
Ihanan: Sherida Paesch, Quincy Werleman 
Bon amigo: 
Charbil Felix 


Demas primo(a)nan, amigo(a)nan, conocirnan y famia nan. 


Acto di entiero lo tuma lugar Diamars 13 februari 2024, na Misa 
Imaculada Concepcion na Santa Cruz for di 2or pa 4or di atardi, 
despues lo sali bai pa santana Catolico Santa Maria na Santa Cruz. 


Nos ta lamenta cu despues di entiero nos no ta ricibi bishita di 
condolencia na cas. 


Nos disculpa si den nos tristesta, pa un of otro motibo a lubida un 
familiar, conocir of amigo(a). 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Autor: Cado Wever. 


Nos ta anuncia fayecimento di: 


Mariela Granada Garcia 
Cariñosamente yama “Tanchi of Tanchi Jela” 
VDA. di Wever 
*27-09-1949 - † 01-02-2024 


Acto di despedida lo wordo anuncia despues 


Ta cu curasonnan pisa nos ta anuncia e partida 
di nos: 


Sheila G.M. Trimon-López 
*21 di Mei 1962 - †4 di Februari 2024 


El a despedi di e mundo aki na paz dia 4 di Februari 2024, 
lagando recuerdonan inolvidabel atras y un impacto eterno 
den bida di tur esnan cu el a toca. 


Sheila ta laga atras su famia stima: 
Wilfred Trimon 
Isabella Trimon 
Zia Trimon 


Su famia ta invita bo persona pa compaña nan den 
celebracion di Sheila su remarcabel bida. Oportunidad pa 
condoleer lo ta diabierna 9 di Februari 2024, for di 7’or te cu 
9’or di anochi. E encuentro lo tuma luga na Aurora Funeral 
Home, Cumana 76 Watty Vos Boulevard. 


Ceremonia di despedida lo tuma luga, diasabra 10 di 
Februari 2024 di 2’or pa 4’or di atardi, na Aurora Funeral 
Home. Despues lo sali pa Santana Catolico de Vries na Sta 
Cruz. 


Bo persona su presencia ta altamente aprecia na e 
momentonan cu nos ta bin hunto pa honra y recorda Sheila 
su bida. 


Cu Sheila sosega den paz eterno y cu su spirito por sigui 
briya bunita den nos curazon. 


Cu inmenso gratitud. 
Famia Trimon. 


internacional a23 


Diabierna 9 Februari 2024 
Merca: Tata acusa di asesina su yiu muhe di 5 aña ta bisa cu 
abogadonan lo admiti culpabilidad cu 2 cargonan menor 


(AP) - New Hampshire a 
acusa un homber di ase- 
sina su yiu muhe di 5 aña 
a bisa un hues diaranson 
cu su abogadonan tin plan 
di admiti su culpa riba dos 
cargo menor, falsificando 
evidencia fisico y abusan- 
do di un curpa. 


Riba e prome dia di su hu- 
icio, Adam Montgomery a 
bisa e hues Amy Messer via 
teleconferencia cu su abo- 
gadonan tin plan di atende 
e cargonan particular aki y 
den nan declaracionnan di 
apertura diahuebs. E cargo 
mas serio cu Montgomery 
ta enfrentando ta asesinato 
di segundo grado. Tambe e 
ta acusa di agresion y stroba 
testigonan. 


Su yiu muhe Harmony a dis- 
parce den aña 2019 sinem- 
bargo polis no tabata sa cu e 
ta perdi te cu 2 aña despues. 
Su curpa nunca a ser haya. E 
hurado a ser excusa prome cu 
e yamada via teleconferencia. 
E hues a puntra Montgomery 
si e ta compronde cu pa me- 
dio di admiti e dos acusacion, 
e hurado ta hopi probabel di 
declara su persona culpabel 
pa e dos cargonan aki. El a 
bisa cu e ta compronde esaki. 
E abogadonan a bisa e hu- 
rado cu nan lo pasa mayoria 
di e prome atardi riba un tour 
den bus, bishitando luganan 
di interes den e huicio. Esaki 
a inclui un clinica di metha- 
done, un Burger King y dos 
compleho di apartamento. 
“Bo no mester specula riba 
dicon e no ta aki awe” el a co- 
menta. 


Montgomery a declara su 
mes no culpabel na 5 cargo- 
nan den aña 2022. E huicio 
ta premira di dura 3 siman. E 
tin desde aña 2022 encarcela. 
“Mi no a mata mi yiu muhe 
Harmony y mi ta anticipa 
mi huicio pa contraresta e 


acusacionnan ofensivo aki,” 
Montgomery a splica den 
corte di Augustus prome cu e 
sentencia relaciona cu cargo- 
nan di arma. 


El a admiti cu e tabata un 
adicto; “mi por a tin un bida 
cu sentido, pero mi a des- 
perdicia e oportunidad aki a 
causa di droga. Mi ta stima 
mi yiu muhe incondicional- 
mente y mi no a mat’e.” 


E caso di Harmony Mont- 
gomery, ken a nace na Mas- 
sachusetts 
cu 
mayornan 
kendenan tin un historia di 
abuso di substancia, a expone 
debilidadnan den sistemanan 
di proteccion pa mucha y a 
provoca yamadonan pa duna 
prioridad na e bienestar di 
muchanan riba e mayornan 
den topiconan di custodia. 
Harmony a ser movi entre 
e cas di su mama y su may- 
ornan adoptivo varios biaha 
prome cu Adam Montgom- 
ery a ricibi su custodia den 
aña 2019 y a muda bay New 
Hampshire. Un testigo clave 
di persecucion ta premira di 
ta Adam su ex pareha, Kayla 
Montgomery, ken ta cum- 
pliendo un sentencia di pri- 
zon di 18 luna despues di 
declara su mes culpabel cu 
acusacionnan di perhuria. El 
a keda di acuerdo di coopera 
cu fiscalnan. 


Segun un affidavit, Kayla a 
conta polis cu su casa a asesi- 
na Harmony dia 7 di decem- 
ber mientras e famia tabata 
biba den nan auto. Kayla, ken 
ta Harmony su stief mama, 
a bisa cu Adam tabata na ca- 
minda pa cumpra cuminda 
ora cu el a bira y a dal Har- 
mony den cara y cabes varios 
biaha pa motibo cu e tabata 
rabia cu el a pishi den auto. 
“Mi ta kere mi a cause daño 
e biaha ki. Mi ta kere mi a 
haci algo,” el a bisa Kayla. E 
pareha a ripara cu Harmony 
tabata morto oranan despues 
ora cu e auto a keda para, na 
cual punto Adam a pone su 
curpa den un tas segun e ta 
conta. 


Pa e siguiente 3 luna, segun 
e investigadornan Adam a 
move e curpa di container 
pa container y luga pa luga. 
Segun e casa, na un punto e 
restonan a ser hinca un tas 
cu Kayla a pone meymey di 
su mesun yiunan su stroller 
y a hib’e cu casa su trabao. 
E investigadornan ta acusa 
cu Adam Montgomery a de- 
shaci di e curpa den maart di 


aña 2020 usando un truck di 
muda cu el a huur. Data ta 
mustra cu e truck en cues- 
tion a crusa brug di Tobin 


Bridge na Boston varios bi- 
aha, sinembargo e affidavit 
no tin otro informacion di 
localidad pa indica e localidad 


di Harmony su curpa. Aña 
pasa, polis a haci un buskeda 
den Revere, Massachusetts. 

Alemania lo reduci e sentencia minimo pa 
imagennan di abuso sexual di mucha 


(AP) - Gabinete di Ale- 
mania riba diaranson a 
aproba e plan di reduci un 
sentencia minimo di un 
aña pa plama imagennan 
di abuso sexual di mucha, 
cambiando un regla cu a 
ser introduci menos di 3 
aña atras pero cu segun 
oficialnan a comproba di 


tin tiki flexibilidad den 
practica. 


Ley 
Aleman 
actualmente 
ta stipula cu un persona cu 
“plama contenido pornograf- 
ico of ta haci esaki disponibel 
na e publico general” ta cas- 
tiga cu un sentencia di prizon 
entre 1 pa 10 aña. Prome cu e 


reforma di Alemania su gobi- 
erno anterior cu a drenta den 
efecto den juli di aña 2021, e 
rango di e sentencia tabata di 
3 luna pa 5 aña. 


Minister di Husticia Marco 
Buschmann a bisa cu e limite 
maximo lo permanece na 
luga, sinembargo e sentencia 
minimo a resulta den “varios 
problema den practica. En 
particular, 
personanan 
cu 
ricibi e material imbolun- 


tariamente, por ehempel den 
e contexto di un grupo di 
mayor di WhatsApp, ta core e 
riesgo di un sentencia mini- 
mo di 1 aña,” Buschmann 
a bisa den su declaracion. E 
mesun aki, el a agrega, “ta 
aplica den e caso di docen- 
tenan cu a descubri material 
pornografico riba studian- 
tenan su celular y a manda 
esaki pa alerta e mayornan 
afecta.” 


E legislacion nobo, cual te 
ainda mester di aprobac- 
ion parlamentario, lo corta 
e sentencia minimo y pone 
esaki back na 6 luna. Bus- 
chmann a bisa cu esaki lo 
restaura e habilidad di e corte 
y fiscalnan “di por reacciona 
flexiblemente y proporcio- 
nadamente na cada caso in- 
dividualmente,” y cu e in- 
vestigadornan, corte ademas 
di ministernan di Husticia 
na nivel estatal a pusha pa e 
cambio aki. 


Bao ley Aleman, ofensanan 
cargando un sentencia di un 
aña of mas ta ser conta como 
un delito grave, mientras cu 
ofensanan bao e limite aki ta 
conta como un delito menor. 


E legislacion nobo lo restaura 
autoridadnan su habilidad pa 
cera e casonan na fin banda 
mas abao di e castigo. Esaki 
ta declara cu e posibilidad di 
clasifica e ofensanan como 
delito menor tambe ta nec- 
esario pa lidia cu un “gran 
proporcion di e ofensornan 
hoben cu e flexibilidad nec- 
esario,” mirando cu e ofen- 
sornan aki hopi biaha ta actua 
pa falta di “experiencia, cu- 
riosidad, sed pa aventura of 
gana di impresiona” na luga 
di motiva pa deseonan di un 
naturalesa sexual. 

